Category
stringclasses 6
values | Article
stringlengths 75
14.3k
|
|---|---|
hmarchhak | Meghalaya sorkar chuan Shillong khawpui chu hri darhna, red zone-ah a puang. Thawhṭanni khan Meghalaya-ah hian Covid-19 kai pakhat hmuh belh leh niin, hei hi he hri kai hriat hmasa ber chhungkaw ṭhian zinga mi a ni. Hri kai an hmuh thar nen Meghalaya-ah hian Covid-19 kai hmuhchhuah hi 12 an awm tawh a, pakhatin a thihpui tawh bawk. Mi dang 11-te erawh chu an dinhmun a ngaihtuahawm lo niin chief minister Congrad Sangma chuan a sawi. Hri kai thar hi pung chak lo mah se state sorkar chuan theihtawpin hri darh tur venna kawngah hma a la reng a, hei vang hian Shillong pawh red zone-ah dah a ni tih deputy chief minister Prestone Tynsong chuan a sawi. Sample 838 lak ni tawhin heng zinga 714-te result chu a negative a, result dang hi nghah mek a la ni. Tynsong chuan hri kai hmuh tawhte nena inkungkaihna nei mi 2621 chu sorkarin hmun a siamah inkhung hran tir mek an ni tih a sawi bawk. |
hmarchhak | Communist Party of India- Marxist (CPI-M) chuan National Register of Citizens (NRC) leh National Population Register (NPR) an duh lohna leh, a ṭhat lohna mipui hriattir turin naktuk aṭangin door-to-door campaign neih an tum.CPI-M Tripura state secretary Gautam Das chuan vawiin aṭangin darkar 48 awh door-to-door campaign hi neih an tum tih a sawi. Das chuan, ""Union home minister Amit Shah chuan Parliament pawn leh chhungah rampumah NRC kalpui a nih tur thu hi vawi 12 aia tlem lo a sawi tawh. Mahse tunah prime minister Narendra Modi chuan helam thil engmah an sawi lo niin a sawi ve leh thung. Mipuite chu RSS leh Modi-Amit Shah ten India khua leh tui dik takte rinhlelhawma siam tuma an ruahmanna siam ṭha lo tak lakah hian tlu lut lo turin kan duh a ni,"" tiin CPI-M Tripura state meeting neih zawha chanchin thar lakhawmtute a kawmnaah a sawi.Das chuan RSS chuan India ram aṭangin Muslim leh Kristian-te umchhuah an chak ngawi ngawih a, Dalits, scheduled cast leh scheduled tribe-te pawh an mil lo a ni, a ti. RSS tum ber chu hnam leh sakhua ṭhendarh a ni tiin, Tripura-a BJP sorkar a din hnuah state chhungah dan leh thupek pawh a mumal lo sawt hle niin a sawi bawk. ""CPI-M party office, in leh sumdawnna hmunte chu BJP in thuneihna a chan hnuah beih a ni fo a ni. Hetiang thil a thlen lai hian police--te chuan ngawi renga thlirin, FIR pawh ziah luh a ni ngai lo. BJP sorkar hnathawk ṭhat loh zia mipuiten an ngaihven a, an buaipui tur laka an rilru hruai penna turin engmah finfiahna awm loin CPI-M hruaitu hlun leh minister hlui Badal Choudhury pawh an man a, Left sorkar hmasa tihhmingchhiat an tumna mai a ni,"" tiin Das chuan a sawi. |
hmarchhak | Arunachal Pradesh chief minister Pema Khandu chuan Inrinni khan Arunachal-Assam inrinaa Banderdewa check gate chu a hmunah kalin a enfiah. CM hian ramri kaltlanga an state-a lutte chu Covid-19 an kai leh kai lo enfiahna kawngah an inbuatsaihna a ṭha tawk em tih a enpui a ni. Check gate-ah hian hmanrua a neih dan leh, thawktu indaih dante a en a, health worker leh police-te a hmu nghal bawk. Check gate a tlawh hnuah, CM hian Civil Secretariat-a Covid-19 puala control room siam chu a tlawh leh nghal a ni. Hemi hnu hian state official-te chu meeting neihpui lehin, entry point hrang hranga inbuatsaihna leh screening kalpui dante an sawiho. |
hmarchhak | Assam-a Rajya Sabha MP Biswajit Daimary chuan state governor Jagdish Mukhi chu sorkar laipuiin Covid-19 lockdown guideline a siam palzutah a puh. Union home secretary Ajay Bhalla hnenah lehkha a thawnah, Daimary chuan Governor hian Thawhlehni khan Kokrajhar tlawhin; political, social leh sakhaw pawl 29 aiawhte meeting a neihpui a ni, a ti. Bodoland People's Front (BPF) member, Daimary hian ministry of home affairs-in kaihhruaihna a siam, kum 65 chunglam, natna benvawn nei, naupai leh naupang kum 10 hnuai lamte chu thil pawimawh tawp emaw, an hriselna enfiahna tur emaw a nih loh chuan pawn chhuak lo tura tih an nih thu sawiin, Governor hi kum 78 mi a ni tawh a, mahse a kalchhuak lui tho a ni, a ti. Hei bakah hian inkaihhruaina siamah hian lockdown chhungin punkhawmna lam chi siam khap a nih thu a sawi bawk. |
hmarchhak | Nagaland-a state BJP hruaitu 22-te chuan eptu party, Naga People's Front (NPF) an zawm. NPF chuan thuchhuah siamin, BJP hruaitute hian Citizenship Amendment Act (CAA) an duh loh thu sawiin, BJP chhuahsanin NPF hi an zawm tih a sawi. Dimapur-a inkhawm buatsaihah NPF president Dr Shurhozelie Leizietsu chuan an party zawm tharte hi lo lawmin, thutlukna dik tak an siam a ni, a ti. BJP hruaitu dang, ngaihtuahna fim tak putu dangte pawhin an party chu an la zawm belh zel a beisei thu a sawi. NPF zawmtu zingah hian BJP minority wing-a state president hlui Mukbur Rahman leh law and legal affairs department co-convener Toshi Longkumer pawh an tel. Rahman chuan state BJP hruaitu tam takin an party an chhuahsan chhan pakhat chu CAA a ni tih a sawi. He dan hian eng tikah emaw an state leh hmarchhak pum chu a la nghawng ngei dawn tih sawiin, ILP chuan dan loa lut turte chu a dang zo tak tak dawn lo a ni, a ti. NPF president chuan an party chu inthlana chuh tur chauha ding ni loin, Naga mipuite aiawh tura ding a ni tih a sawi. ""Regional party tam tak chu inthlana an chak zawh loh hnuah zuaiin, an ral zui mai ṭhin. Mahse NPF chu chutiang a ni dawn lo a, Naga mipui an awm chhung chuan a awm dawn a ni,"" tiin a sawi. |
hmarchhak | Assam chief minister leh Congress hruaitu, Tarun Gogoi chuan March 24 zana prime minister Narendra Modi-a'n hri leng vanga rampum huapa lockdown a puan chung changah tumahin sorkar lam inbuatsaih dan an zawt let lo tih sawiin, ruahmanna mumal tak siam loa complete lockdown kalpui a nih thut chuan ram economy-ah nghawng pawi tak a nei zui ta a ni, a ti. Gogoi chuan sorkarin ruahman lawkna mumal tak siam lo a, ram pumah kharkhipna kalpui a nih thut avangin mi nuai tel, a bikin mi retheih leh nitina inhlawhfa ṭhinte tan harsatna a thlen zual phah a ni, tiin a sawi. Lockdown vang hian ram chhung hmun hrang hrangah inhlawhfaa awm, mi nuai 5-6 vel chuan an hna chanin, an eizawnna an hloh phah tih a sawi. Mi nuai telin harsatna tawk a, ei leh bar tlachham mai thei dinhmuna an din laiin sorkar chuan heng mite ṭanpuina tur mumal tak a siam lo tih a sawi bawk. Inhlawhfaa hmun danga awm, tangkhang mekte hawna pawh intum turin a ti a ni, a ti. Mahse hemi chungchang hi Congress hruaitu Sonia Gandhi-in nasa taka sawisel a, state hrang hranga Congress unit-te chu heng mite hawna tur senso te tumsak tura a tih hnuah, sorkar laipui chuan an hawna senso hi 85% tumsakin, an hawna state sorkarin a bak 15% tumsak turin a rel leh chauh zawk a ni, a ti. A ngaihdanah chuan heng mite hawna senso zawng zawng hi sorkar laipui chuan a tumsak tura a ngaih thu a sawi. Rel chuan man a tumsak vek theih loh thu sorkarin a sawi laiin, Railway department chuan PM fund-ah cheng vaibelchhe 151 lai a thawh thei thung si a ni, tiin Gogoi chuan a sawi. |
hmarchhak | Arunachal Pradesh sorkar chuan thla li daih tur buhfai chhekkhawl sa an nei tih sawiin, mipuite tan thlaphanna tur a awm loh thu a sawi. Planning and investment commissioner PS Lohande chuan hri leng vanga inkharkhipna kalpui chhungin mipuite nitin khawsakna tura an mamawhte pek chu state sorkar mawhphurhna a ni tiin, hun harsa tak an tawn mekah buhfai tlachham loa an awmna tura hmalaknaah Food Corporation of India (FCI) chuan state sorkar chu a pui nasa hle a ni, a ti. Buhfai an chhekkhawl hi mt 40,000 a nih thu sawiin, hei hi state mipuite thla li tla tur a ni, a ti. Arunachal Pradesh state hi a zauin, China, Bhutan leh Myanmar ramri hmun kilkhawr tak tak, kawngpui pawhin a tlawhpawh ṭhat lohna hmunte a awm. Heng hmunah hian buhfai leh ei tur mamawh dangte chu India Air Force (IAF) thlawhtheihna leh state helicopter hmangin AP sorkar chuan a thlaksak a ni. Ramri hrula chengten ei leh bar lama harsatna an tawh lohna turin theihtawp an chhuah reng thu Lokhande chuan a sawi bawk. |
hmarchhak | Tripura-a petrol pump-ten mask vuah lo te hnenah fuel lei an remtih loh hnuah, Agartala-a bazar pui chawhmeh zuarte pawhin mask vuah lo te hnenah chawhmeh hralh an remti dawn lo tih an sawi. Sorkar chuan mipuite chu pawn an chhuahin mask vuah zel turin a ti a, thil zuarte pawh sorkar thuchhuah hi an thlawp bawk. Hetichung hian mi tam tak mask vuah loa an chhuah luih zel avangin, bazar-a thil zuarte chuan mipuite zirtirna kawng khat atan mask vuah lo chu thil zawrh an leitir dawn lo tih an sawi a ni. State sorkar chuan social distancing chu zawm ṭha turin mipuite a ngen bawk a, bazar chhunga mipui inhnawhkhawm tur venna atan thlai zawrhna hmun pawh playground leh hmun zau laiahte a sawn sak a ni. |
hmarchhak | Meghalaya sorkar chuan an hri leng darh tur venna atan an state-a nitin mamawh phur luttu truck driver-te chu screening a neih sak zel. Meghalaya police-te chuan truck driver-te hi Assam nena an inrinaah uluk taka lo enfiahin, Byrnihat bula National Highwa-6 ah screening hi an lo neih sak zel a ni. Ri-bhoi district superintendent of police C Syrti chuan an state-a motor lut an lo endik vek hian truck driver-te tan pawh harsatna a siam deuh mai thei tih a sawi a, mahse hri darh zel tur venna atan hei hi tih ngei ngei ngai a ni, a ti. Police-te hian state pawn aṭanga lutte hi face mask, hand sanitizer leh tui thianghlim an lo sem vek bawk a ni. |
hmarchhak | Assam sorkar chuan ni rei vak lo chhungin an state-a green zone puanah Covid-19 kai hmuh belh eng emaw zat an awm leh, he hri vanga thi an awm avangin sorkar laipuiin zone thliar hranna a siam chu a zawm tawh dawn lo tih a sawi. State sorkar chuan zone thliarhran dan siam chu zawm tawh loin, positive case hmuhna leh a chhehvel bial sawina atan containment leh buffer zone tih chu a hmang a tum tawh zawk a ni. Health minister Himanta Biswa Sarma chuan hemi chungchanga an ngaihdan hi sorkar laipui pawh an hriattir tawh tih sawiin, zone ṭhen dan chu a dik lo thei a ni, a ti. Hei vang hian containment leh buffer zone policy chuan hri kai awmna leh a chhehvel bialte dinhmun a tarlan chian zawk avangin hman an tum tih a sawi. Guwahati hi green zone-a dah ni mah se,ni hnih chhungin khawpuia cheng mi 22 chuan hri an kai tih hmuh belh a ni. |
hmarchhak | Nagaland sorkar chuan Covid-19 dona kawnga hma lak a ngaih avang leh, inrenchemna kalpui a ngaih avangin sorkar hnuaia department hrang hrangte chu thupek a awm leh hma chuan hnathawktu lak thar a khap a, hei hian department hrang hranga post sanction sa pawh a huam tel. Sorkar thupek hian Health & Family Welfare Department hnuaia medical staff lak thar tur erawh a huam tel lo a, anni chu ngaihnathiamna pek an ni thung. |
hmarchhak | Arunachal Pradesh-a Kristiante chuan hri leng mek dona kawnga sorkar hmalaknate an theih anga puih an inhuam thu sawiin, kohhran school leh biakin te ṭul leh mamawh atana hman an phal tih an sawi. Catholic kohhran school eng emaw zat chuan state pawn aṭanga hawte khunghranna turin an school-te hman an remtih thu sorkar an hriattir tawh a, school ṭhenkhat chu hman an ni tawh bawk. Arunachal Christian Forum (ACF) president Toko Teki chuan sorkarin a mamawh a nih chuan an hmun hrang hrangte chu hman an remtih thu a sawi a, kohhran hrang hrangte chuan hri leng dona kawngah sorkar chu thawhpui turin an inpeih reng a ni, a ti. Hemi rual hian hri leng darh tur venna atana sorkarin dan a siamte zawm ṭha a, social distancing dante chu zawm vek turin mipuite a ngen. |
hmarchhak | Ministry of Youth Affairs & Sports (MYAS) chuan Arunachal Pradesh khawpui, Itanagar-a Rajiv Gandhi University (RGU) chu Msc leh PhD programme hnuaia sports science education & research tihna hmun atan a thlang. Sorkar laipui chuan RGU-ah hian Msc leh PhD pragarmme hi kalpui a tum a, hei bakah hian sports anthropology, sports biochemistry, sports biomechanics and performance analysis, sports nutrition, sports physiology, sports psychology, sports training method/ fitness management leh sports physiotherapy certificate course, thla ruk atan siam a tum bawk a ni. MYAS chuan post-graduate programme atan hian kum thum atan cheng vaibelchhe 3.5 a pe dawn a, hemi hnu hian he scheme hi institution-in a kalpui chhunzawm a phalsak bawk ang. |
hmarchhak | Nagaland chuan Indian Council of Medical Research (ICMR), New Delhi hnen aṭangin Pathianni khan Covid-19 atana Rapid Diagnostic test kit unit 3,840 a dawng.Test kit hi Indian Air Force Dronier-228 multipurporse aircraft hmangin Dimapur-ah phurh a ni. Airport-ah health and family welfare department deputy director leh nodal officer, Dr Tiasunup Pongener-a'n a lo dawngsawng a ni. Nagaland chief minister Neiphiu Rio chuan ICMR aṭanga rapid diagnostic test kit an dawn thu hi sawiin, heng hi state chhunga hotspot-ah hman a ni dawn tih a sawi. Dr Taisunup chuan district hrang hrangah Covid-19 facility siamna kawnga inbuatsaihna chu a ṭha tawk a, medical equipment an neihte pawh national standard vek a nih thu a sawi bawk a ni. |
hmarchhak | Tripura chief minister Biplab Kumar Deb chuan hri leng avanga ram puma inkharkhipna kalpui a nih avangin an state-a rubber sector chuan cheng vaibelchhe 250 a hloh tih a sawi. Tripura hi Kerala dawtah India rama rubber thartu lian ber a ni a, rubber chinna ram hi hectare 85,038-a zau neiin, kumtin rubber ton 74,139 a thar chhuak ṭhin. Rubber chinnaa thawk leh inhnamhnawih hi chhungkaw nuai 1.50 chuang an awm a, Tripura-in rubber sector aṭana a sum lakluh hi kum khatah Rs vbc 1,500 vel a tling ṭhin a ni. Mahse thla khat chuang lockdown kalpui a nih tawh avangin rubber-te hi thawnchhuah theih a ni lo a, hei vang hian sum tak tam an hloh tawh a ni. Rubber sector aṭanga sum lakluh tur tam tak an hloh avangin, state sorkar chuan primary sector lam tihlen a, hemi aṭanga sum tam zawk lakluh a, state economy dinhmun siamṭhatna tura hma lak an tum thu CM chuan a sawi. |
hmarchhak | Sikkim sorkar chuan state chhunga zirna in hrang hrangte chu May 31 thleng a khar dawn. Chief minister Prem Singh Tamang hoa cabinet meeting chuan state chhunga hri leng laka invenna an kalpui dan hrang hrangte thlirhoin, zirna in khar chhunzawm zel hi an rel a ni. Sikkim hi India ram state zingah Covid-19 kai awm lohna state awmchhun a ni a, mahse hetichung hian hri leng laka invenna tura khuahkhirhna siam a ni a, police leh district thuneitute chu inkharkhipna dan hman mek chu khauh taka kengkawh tura hriattir an ni. Cabinet meeting chuan inkhakhipna kalpui mek, May 3-a tawp hunah an state-in hma a lak dan tur chu an ngaihtuah nghal bawk. |
hmarchhak | Meghalaya-a pressure group pathum - Khasi Student’s Union, Federation of Khasi, Jaintia and Garo People’s leh Hynniewtrep National Youth Front te chuan hri leng mek avangin an state chhunga zirna in hrang hrangte chu hawn mai an la duh lo tih an sawi. Chief minister Conrad Sangma hnenah lehkha an thawnah, zirna inte hi hawn mai an nih chuan sorkarin hri leng dona kawnga hma a lak meknate chu a hlawhchhamtir thei zawk dawn nia an ngaih thu an tarlang. Zirna inte hi hawn a nih chuan, hri darh tur venna atana pawimawh, midang nena inhlat awm, social distancing dan chu zawm theih a ni dawn lo niin an lehkhathawnah hian a tarlang. Zirlai tam tak chu hri leng vang hian mahni state lamah an haw a, state hrang hrangte inkalpawhna a la mumal loh avangin heng mite tan zirna chhunzawm a buaihthlak dawn bakah, nu leh pate pawhin an fate school-a kaltir chu an la hlauthawng a ni tiin, heng hi hriatthiam sak turin state sorkar an ngen. CM hnena lehkha an thawnah, ""Khawvel ram hrang hrang, India ram ngei pawh telin, he hri leng thawh hnihna thleng thei lakah an inven a ngai a ni. Hei vang hian zirna in lo hawn mai thil finthlak a ni lo a ni,"" an ti. |
hmarchhak | Arunachal Pradesh sorkar chuan an state khawpui, Itanagar-a petrol depot leh gas agency hrang hrangte hnenah, mask vuah loha dawr tumte chu an lei phalsak lo turin a ngen. District food and civil supplies officer (DFCSO) Amit Bengia chuan fuel station tin hnenah hriattirna pein, sorkar chuan khawpui chhunga chengte hri leng laka an himna tura he thil hi ti a nih thu a sawi. Bengia chuan Itanagar khawpui chhungah LPG cylinder la tur leh, fuel lei tumte chu mask an vuah ngei ngei a ngai a ni, a ti. Chief minister Pema Khandu pawhin a twitter-ah he thupek hi a nemnghet bawk. State sorkar chuan May 3-a lockdown a zawh hnua state dang aṭanga rawn hawte dah hranna, official quarantine centre chu Banderdewa-a Police Training Centre (PTC) ah a siam tawh bawk. He centre-ah hian hmun dang aṭanga hawte chu screening tih vek an ni dawn bawk a, health worker, magistrate leh police duty turte pawh ruahman vek an ni tawh. SP Tumme Amo chuan, ""State dang aṭang rawn hawte chu ni 14 chhung PTC-ah hian khung hran vek an ni ang. Pathianni khan PTC area pum hi damdawi hmanga kah vek a ni tawh bawk a ni,"" a ti. AP sorkar hian lockdown avanga an state chhunga inhlawhfaa awm tangkhangte awmna turin state chhung hmun hrang hrangah relief camp 46 a siam bawk a, heng hmuna awmte hi an ei leh in turte a ngaihtuah sak a ni. |
hmarchhak | Tripura-a 138th battalion Border Security Force (BSF) camp-ah Nilaini khan coronavirus kai mi 22 hmuh belh leh an ni. Heng mite nen hian Tripura-a Covid-19 kai hmuh tawh hi mi 64 an tling tawh a ni. Nilainia hri kai hmuh thar hi BSF sipai leh an chhungte vek an ni. Mipa 18, hmeichhia pakhat leh naupang pathumin he hri hi an kai tih hriat thar a ni. Tripura-a Covid-19 kai hmuh hmasak pahnihte chu enkawl dam an ni tawh a, hei vang hian hri kai awm lohna state-ah pawh an inpuang hman a ni. Mahse chief minister Biplab Kumar Deb-a'n an state chu hri kai awm tawh lohna hmun nia a puan aṭanga kar khat hnu, Inrinni khan BSF sipai pahnihin an kai tih hriat thar leh a ni. Hemi hnu hian heng sipaite awmna, Ambassa-a BSF camp-a sipai awmte leh an chhungte chu test runpui neihpui nghal an ni a, mi dang eng emaw zatin he hri hi an lo kai hman tawh tih hriat a ni ta a ni. CM chuan hri kai hmuh belh zel ni mah se mipuite chu chiai lo turin a chah a, sorkar chuan theihtawp a chhuah zel tih a sawi. State chhunga hri kai hmuh belh zel an nih avangin state sorkar pawhin welfare plan eng emaw zat a siam belh a ni. Hri dona kawnga a hma tawngtute chu an thi a nih chuan an chhungte hnenah zangnadawmna cheng nuai 10 pek an ni dawn tih a sawi. CM chuan state chhunga APL chhungkua 50,000 te hnenah chhawmdawlna Rs 1,000 ṭheuh pek an ni dawn tih a sawi a, heng chhungkuate hian a thlawnin ration an dawng bawk a ni. |
hmarchhak | Mauro Icardi-a hattrick hmangin Paris St-Germain chuan Nilaini zan khan player 10 a khel Saint-Etienne 6-1 in an hneh a, French champion hian nuamsa takin French League Cup semifinal an thleng.PSG bakah hian Stade Reims, Lyon leh Lille te chu a thiam pali zingah an inhlangkai ve bawk, nimin thleng kha chuan semifinal-a an inhmachhawn dan tur leh an inkhelh hun tur hi tarlan a la ni lo.Goal rukThomas Tuchel-a'n nomawi chawi ngei a duh a, a player neih ṭhat - Icardi, Neymar, Kylian Mbappe leh Angel Di Maria te chu inkhel bul a ṭantir vek. Saint-Etienne defender Wesley Fofana chu minute 31-na lekah hnawhchhuah a nih avangin mikhual team tan chet ngaihna a awm lo.Parc des Princes-a inkhelah Icardi chuan minute hnihna lekah goal a khung ṭan a, Argentine striker hian minute 49 leh 57-naah a khung belh bawk. Inter Milan aṭanga loan hmanga an hawh bakah hian Neymar (39') leh Kylian Mbappe (67') ten an khung a, goalkeeper Jessy Moulin chuan anmahni lamah a ti lut bawk.Kum 26 mi Icardi hian Paris club tan inelna hrang hrangah match 19 a khelh aṭangin goal 17 a khungsak tawh a, League Cup vawi riat champion tawh team hi a vawi kua nan a champion pui a nih pawhin a mak lo ang.Tlarhma hriamGerman manager Tuchel-a'n beisei leh duhthusamin season tir lamah a naute a khelh tir thei lo, tun hnaiah erawh an khel ṭha tluang ta hle. An match hnuhnung parukah goal li an khung tling ziah a, an khingpui tur tan hmachhawn châkawm loh tak an ni.Hliam vanga buai Neymar a dam chiang tawh. Brazilian forward hian a ball thiamzia lantir chungin goalkeeper Jessy Moulin chu mawi zetin a chip khum a, rawlthar duhawm Mbappe chuan season kal laiah goal 19 a khung tling leh der tawh bawk.Pathianni zan hian Ligue 1 an khelh chhunzawn lehnghal dawn, dar 1:30-ah 2017 champion AS Monaco an mikhual zui leh ang. PSG hi hmahruaitu an nih laiin Monaco erawh pasarihna dinhmun luahtu an nih avangin an dinhmun a inthlau rih hle.Inkhel dangLyon chuan an mikhual Brest chu 3-1 a hnehin semifinal an inhlangkai. Moussa Dembele-a'n minute 19-naah goal hmahruai a khung a, chawlhlawk hmain Houssem Aouar chuan an goal hnihna a khung bawk. Samuel Grandsir hmangin Brest lamin beiseina insiam ve bawk mah se Rudi Garcia naute hian Jean Lucas hmangin chak nemnghehna an khung.Luiz Araujo leh Victor Osimhen te goal hmangin Lille chuan Amiens 2-0 in an hneh. Thawhlehni zan khan champion lai Strasbourg chu Reims nen goal lut loa an inhnehtawk hnuah, penalty shootout hmangin 4-2 in an chak lo.French League Cup-ah hian France ram chhunga division sang pahnih bakah third division club ṭhenkhat ten an khel a ni. Knockout hmanga khelh niin Ligue 1 leh French Cup te dawta an ngaihhlut zinga mi a ni. |
hmarchhak | Assam chief minister leh Congress hruaitu, Tarun Gogoi chuan March 24 zana prime minister Narendra Modi-a'n hri leng vanga rampum huapa lockdown a puan chung changah tumahin sorkar lam inbuatsaih dan an zawt let lo tih sawiin, ruahmanna mumal tak siam loa complete lockdown kalpui a nih thut chuan ram economy-ah nghawng pawi tak a nei zui ta a ni, a ti. Gogoi chuan sorkarin ruahman lawkna mumal tak siam lo a, ram pumah kharkhipna kalpui a nih thut avangin mi nuai tel, a bikin mi retheih leh nitina inhlawhfa ṭhinte tan harsatna a thlen zual phah a ni, tiin a sawi. Lockdown vang hian ram chhung hmun hrang hrangah inhlawhfaa awm, mi nuai 5-6 vel chuan an hna chanin, an eizawnna an hloh phah tih a sawi. Mi nuai telin harsatna tawk a, ei leh bar tlachham mai thei dinhmuna an din laiin sorkar chuan heng mite ṭanpuina tur mumal tak a siam lo tih a sawi bawk. Inhlawhfaa hmun danga awm, tangkhang mekte hawna pawh intum turin a ti a ni, a ti. Mahse hemi chungchang hi Congress hruaitu Sonia Gandhi-in nasa taka sawisel a, state hrang hranga Congress unit-te chu heng mite hawna tur senso te tumsak tura a tih hnuah, sorkar laipui chuan an hawna senso hi 85% tumsakin, an hawna state sorkarin a bak 15% tumsak turin a rel leh chauh zawk a ni, a ti. A ngaihdanah chuan heng mite hawna senso zawng zawng hi sorkar laipui chuan a tumsak tura a ngaih thu a sawi. Rel chuan man a tumsak vek theih loh thu sorkarin a sawi laiin, Railway department chuan PM fund-ah cheng vaibelchhe 151 lai a thawh thei thung si a ni, tiin Gogoi chuan a sawi. |
hmarchhak | Prime minister Narendra Modi hoa union cabinet meeting chuan, PM-Kisan scheme hnuaia hamṭhatna dawng turte tana Aadhaar neih tel ngei a ngaihna chu Assam, Meghalaya, Jammu and Kashmir leh Ladakh tan nakkum March 31 thleng a ngaihnathiam dawn. Sorkar laipui chuan Aadhaar nei lote pawhin he hamṭhatna hi an dawng thei dawng tih a sawi. Pradhan Mantri Kisan Samman Nidhi (PM-KISAN) Scheme hi kumin February 24 khan PM Modi-a'n a tlangzarh a, he scheme hi leilet hmun nei, loneitu chhungkuate puihna tura duan a ni. Heng chhungkuate hnenah hian kum khata chhawmdawlna Rs 6,000 pek an ni a, hei hi thawh liah pek niin ṭum khatah Rs 2,000 zelin an bank account-ah thunsak an ni. Scheme hi kum 2018, December thla aṭangin kalpui ṭan a nia, nikum December aṭang khan hamṭhatna dawng turte hian Aadhaar an neih kher a ngai tawh a ni. |
hmarchhak | Meghalaya state-a Inner Line Permit (ILP) system hman phutin NGO te chuan February 4 aṭangin ni nga awh nawrh huaihawt leh an tum. State chhunga NGO 12-te telna, Confederaton of Meghalaya Social Organisations (CoMSO) chuan nawrh hi huaihawt a tum a ni. CoMSO chuan chief minister Conrad Sangma leh union home minister Amit Shah-te meeting chuan an state-ah ILP hman a nih dawn leh dawn loh chungchang chiang takin engmah an sawifel lo tih an sawi. Shah chuan CM hnenah hian Delhi assembly inthlan neih zawh hnuah thutlukna siam a ni dawn chauh tih a lo hrilh a, hei vang hian NGO-te hi an lungawi lo a ni. CoMSO chairman Robertjune Kharjahrin chuan sit-in protest hi chawhnu dar 2 aṭanga tlai dar 5 inkar chhung, February 4-8 chhung nitin neih a ni ṭhin dawn tih a sawi. State Legislative Assembly-in an state-a ILP system hman a nih theih nana sorkar laipui nawrna tura resolution a pass chu thla hnih a liam leh tawh tih sawiin, Kharjahrin chuan sorkar laipuiin tun thlengin engmah a la tiamsak thei chuang lo a ni, a ti. Central-a BJP kaihhruai sorkar chuan Meghalaya state leh a leilung fate venhimna tur chu a ngaihven tak tak lo nia a ngaih thu a sawi bawk. Central minister-ten an state an tlawh hunah pawh CoMSO member-te chuan lungawi lohna lantir zel an tum tih a sawi. Hemi rual hian an state-a ram dang mi lutte venna leh dapchhuahna kawngah state thuneitute chu an thawhpui zel dawn tih a sawi. |
hmarchhak | Myanmar chuan Manipur-a Indo-Myanmar border gate-ah India ram aṭanga an rama lutte chu novel coronavirus hri an vei leh vei loh an enfiah ṭan. Myanmar medical officer-te chuan border gate-a immigration office-ah fever screening device hmangin an rama lutte dinhmun hi an lo enfiah zel a ni. China rama hmuhchhuah, novel corornavirus hi a darh chak hle a, he hri leng vanga thi pawh an pung chak hle. Ram hrang hrangah he hri hi a darh nasa tawh a, hei vang hian Myanmar pawhin an rama hri lut tur venna atan hma lain, border gate-ah screening hi an kalpui ṭan a ni. Manipur-a Moreh hi ramri bula sumdawnna hmunpui niin, ramri kaltlanga inkalpawhna, border gate hi Moreh leh Myanmar-a Sagaing Division-a Namphalong-ah siam a ni. Heng official gate pahnihte hi nitin mi za telin an kaltlang a ni. |
hmarchhak | National Investigation Agency (NIA) chuan nikuma Arunachal Pradesh MLA Triong Abohm convoy ambush a, MLA leh midang 10 thah an nih chungchangah helpawl, NSCN(IM) member pali lakah Thawhlehni khan thubuai a ziak lut. Thubuai hi Indian Penal Code section hrang hrang, Arms Act and Unlawful Activities (Prevention) Act hnuaiah Luckin Mashangva, Jai Kishan Sharma, Yangte Josaham leh Napong Jenpi-te lakah ziah luh a nih thu NIA chuan a sawi. Kum 2019, May 21 khan Arunachal Pradesh-a Khonsa bial MLA, Tirong Aboh leh amah zuitute chu NSCN(IM) helten Tirap district-a Pansum Thong khaw bulah an lo bei a, MLA leh midang 10 an thi a ni. NIA chuan MLA hian Tirap district-a NSCN(IM) helten pawikhawihna an thlen ṭhin leh, mipuite hnen aṭanga sum an phut ṭhin chu a sawisel ṭhin avangin helhoin an bei ta niin a tarlang. MLA leh a convoy bei tur hian NSCN(IM)-a self-styled 'major general' Absolom lamṭangte chuan pawl insiamin he pawikhawihna hi an thlen ta niin a sawi. |
hmarchhak | Union home minister Amit Shah chuan vawiin hian Arunachal Pradesh a tlawh dawn. Amit Shah hi 34th Statehood Day lawmna hmanpui turin a zin dawn a, project eng emaw zat a hawng nghal ang. Itanagar-a Arunachal Pradesh Police headquarters thar sakna tur lungphum a phum nghal dawn a ni. Shah hian Arunachal Pradesh Industrial and Investment Policy, 2020 a hawng dawn a, Border Roads Organisation (BRO) in Joram Koloriang Road an siam chu a hawng nghal bawk ang. Union sports minister Kiren Rijiju pawhin Statehood Day lawmna hi a hmanpui dawn bawk. Arunachal Pradesh hi kum 1987, February 20 kha state puitlingah hlankai a ni. Kum 1972 hmalam kha chuan North East Frontier Agency (NEFA) tih ṭhin a ni. Kum 1972, January 20-ah union territory-ah dah niin, a hming pawh Arunachal Pradesh tia thlak a ni. Shah hian nikum December 15 khan Meghalaya leh Arunachal Pradesh tlawh a lo tum tawh a, mahse Parliament-a Citizenship Amendment Bill (CAB) pass a nih avanga nasa taka lungawi lohna lantir a nih tak avangin a zin tum hi a lo ṭhulh tawh a ni. |
hmarchhak | Sorkar nena inremna an ziah hnuah, nimin khan National Democratic Front of Bodoland (NDFB) hnuaia pawl pathum, NDFB (Progressive), NDFB (Ranjan Daimary) and NDFB (Songbijit) te chu sorkar kutah inpein an ralthuamte an tung ta. Nimina sorkar kuta an ralthuam nena inpete hi mi 1,615 an ni a, silai 178 leh silai mu 4,500 chuang an pe lut tel a ni. Hel inpete puala Guwahati Medical College & Hospital (GMCH) auditorium-a inkhawm buatsaih hi Assam chief minister Sarbananda Sonowal pawhin a hmanpui. Sorkar laipui, Assam sorkar leh Bodo helpawlten inremna siam a, Bodo Peace Accord an ziah tak chu ramchhung mi zawng zawngin an thlawp ṭha hle niin a sawi. Sonowal chuan, ""Ram hrang hranga Assam mi chengte pawhin inremna kan ziak thei ta chu lawmawm an tih thu min rawn hrilh hlawm a ni,"" a ti. Chief Minister chuan prime minister Narendra Modi leh union home minister Amit Shah-te kaihhruaina hnuaiah, NDFB hel inpete chhawmdawlna leh dinhmun siamṭhatna tur scheme leh policy-te pawh duan a ni dawn tih a sawi. ""Helna bansan tura thutlukna huaisen tak in siam avangin ka lawmpui che u a ni. Assam mipuite hi lungrual taka kan thawhho chuan, kan state hi khawvel hriatah kan pholang thei a ni,"" tiin CM chuan hel inpete chu a lo lawm a ni. Inkhawm buatsaihah hian CM bakah state finance and health minister, Himanta Biswa Sarma, Assam director general of police (DGP) Bhaskar Jyoti Mahanta, BTC chief Hagrama Mohilary leh mi pawimawh dangte pawh an tel. |
hmarchhak | Arunachal Pradesh sorkar chuan ram puma lockdown hman a nih avanga an state mi leh sa, hmun danga tangkhang mekte pualin Assembly Secretariat-ah Covid-19 control room chu Zirtawpni khan a siam. Lok Sabha speaker Om Birla chuan April 21 khan state assembly hrang hranga presiding officer-te hnenah an state-a inhlawhfaa awmte leh state danga zirlai tangkhangte harsatna chinfel sak dan ngaihtuahsak tur, control room din vek turin a lo hrilh tawh a ni. AP-in control room a siam hi vawiin aṭangin hman ṭan nghal a ni dawn a, he hmuna thawk turin ṭhalai eng emaw zat an in volunteer bawk. Speaker secretary to the speaker, PN Thongchi leh Joint secretary Agaab Mossang leh under secretary L Rongrang ten an ho dawn a ni. |
hmarchhak | Assam state-a tunhnaia vawk eng emaw zat thih chhan chu African Swine Fever vang a ni tih hriat chian a ni ta. Lakhimpur, Dhemaji, Sivasagar, Dibrugarh, Biswanath leh Jorhat district-ah chhan hriat lohin vawk eng emaw zat an thi a, hei vang hian state sorkar chuan heng district-ah hian vawk leh vawksa hralh a khap nghal a ni. Vawk thite sample hi Bhopal-a National Institute of High Security Animal Diseases (NIHSAD) a thawn a nih hnuain, ASF virus an kai tih hriat a ni ta a ni. Assam animal husbandry and veterinary minister Atul Bora chuan ASF virus hmuh a nih avangin hma lak dan tur ngaihtuah turin sorkar chuan official leh expert-te awmna committee a din nghal tih a sawi a, committee in ruahmanna a siam anga kal an tum thu a sawi. Vawk vulhtute pawh hmuin an sawipui dawn thu leh, hri darh tur venna kawng awmchhun chu vawk suat a nih thu a sawi bawk. ASF virus hi ransa aṭangin mihringah a kai thei lo a ni tih minister chuan a sawi. |
hmarchhak | Tripura-a Border Security Force (BSF) zinga 12 chu Pathianni khan Covid-19 an kai tih hriat belh leh a nih thu chief minister Biplab Kumar Deb chuan a sawi. Hemi hma, kar liam ta Inrinni khan BSF pahnihin he hri hi an kai tih hriat a lo ni tawh bawk a ni. Health ministry changtu ni bawk, CM Deb chuan Dhalai district-a Ambassa-a 138 battalion BSF unit-ah sipai 12-ten coronavirus an kai tih hriat a nih thu hi Pathianni zan khan a sawi. Tripura-ah hian hri kai hmuhchhuah tawh hi an vaiin mi 16 an tling ta a, an zinga pahnih erawh chu enkawl dam tawh niin damdawiin aṭangin chhuah tir an ni tawh a ni. Chief minister chuan state mipuite chu chiai lo turin a chah nghal a, sorkarin kaihhruaina a siamte ṭha taka zawm tura ngenin, an himna turin theihtawp an chhuah zel dawn tih a sawi. Tripura hi hri vei pahnihte enkawl dam an ni hnuah kar khat liam ta khan coronavirus vei awm lohna state tiin puan a ni hman a, mahse Inrinni khan BSF sipai pahnihin he hri hi an kai tih hmuh a ni leh a, hemi hnu hian heng sipaite nena inkaihhnawihna nei sipai 68-te sample test nghal niin, Pathianniah sipai dang 12 in an kai tih hmuh belh a ni leh ta a ni.CM Deb chuan hri darh zel tur venna atan sorkar chuan theihtawp a chhuah zel dawn tih sawiin, Bangladesh ramri pawh khar a la ni zel dawn tih a sawi. Mipuiten hri dona kawngah CM chu a khauh leh lutuk tia an sawi a nih pawhin pawi a ti lo tih sawiin, he hripui leng hi a reh hnuah hei hi a lo ṭhatzia an hrechhuak zawk dawn a ni, a ti. Mipuite chu pawnchhuahin hmaituamna hmang a, an taksa pawh intifai ṭha tur leh fimkhur taka awm reng turin a chah. |
hmarchhak | Sikkim sorkar chuan state chhunga zirna in hrang hrangte chu May 31 thleng a khar dawn. Chief minister Prem Singh Tamang hoa cabinet meeting chuan state chhunga hri leng laka invenna an kalpui dan hrang hrangte thlirhoin, zirna in khar chhunzawm zel hi an rel a ni. Sikkim hi India ram state zingah Covid-19 kai awm lohna state awmchhun a ni a, mahse hetichung hian hri leng laka invenna tura khuahkhirhna siam a ni a, police leh district thuneitute chu inkharkhipna dan hman mek chu khauh taka kengkawh tura hriattir an ni. Cabinet meeting chuan inkhakhipna kalpui mek, May 3-a tawp hunah an state-in hma a lak dan tur chu an ngaihtuah nghal bawk. |
hmarchhak | Sorkar laipuiin hripui leng avanga Bangladesh, Russia leh Ukraine-a India mi tangkhang a hruai haw tur zingah hmarchhak mi 400 vel an tel. Tripura education minister Ratan Lal Nath chuan Agartala-a press conference a neihnaah hei hi sawi chhuakin, hmarchhak mi hruai haw tur zingah hian Tripura mi 87 an tel a ni, a ti. Ministry of external affairs leh home ministry-te chuan ram pawna India mi tangkhangte hruai haw tumin hma a la mek a ni, a ti. Heng ram pathuma tangkhang hruai haw tur zinga hmarchhak mite chu Guwahati-ah thlawhtheihnain phurh thlen an ni ang a, heta ṭang hian an awmna state lam panna tur bus ruahman leh a ni dawn tih Nath chuan a sawi. |
hmarchhak | Tripura-a 138th battalion Border Security Force (BSF) camp-ah Nilaini khan coronavirus kai mi 22 hmuh belh leh an ni. Heng mite nen hian Tripura-a Covid-19 kai hmuh tawh hi mi 64 an tling tawh a ni. Nilainia hri kai hmuh thar hi BSF sipai leh an chhungte vek an ni. Mipa 18, hmeichhia pakhat leh naupang pathumin he hri hi an kai tih hriat thar a ni. Tripura-a Covid-19 kai hmuh hmasak pahnihte chu enkawl dam an ni tawh a, hei vang hian hri kai awm lohna state-ah pawh an inpuang hman a ni. Mahse chief minister Biplab Kumar Deb-a'n an state chu hri kai awm tawh lohna hmun nia a puan aṭanga kar khat hnu, Inrinni khan BSF sipai pahnihin an kai tih hriat thar leh a ni. Hemi hnu hian heng sipaite awmna, Ambassa-a BSF camp-a sipai awmte leh an chhungte chu test runpui neihpui nghal an ni a, mi dang eng emaw zatin he hri hi an lo kai hman tawh tih hriat a ni ta a ni. CM chuan hri kai hmuh belh zel ni mah se mipuite chu chiai lo turin a chah a, sorkar chuan theihtawp a chhuah zel tih a sawi. State chhunga hri kai hmuh belh zel an nih avangin state sorkar pawhin welfare plan eng emaw zat a siam belh a ni. Hri dona kawnga a hma tawngtute chu an thi a nih chuan an chhungte hnenah zangnadawmna cheng nuai 10 pek an ni dawn tih a sawi. CM chuan state chhunga APL chhungkua 50,000 te hnenah chhawmdawlna Rs 1,000 ṭheuh pek an ni dawn tih a sawi a, heng chhungkuate hian a thlawnin ration an dawng bawk a ni. |
hmarchhak | Assam sorkar chuan lockdown puan avanga an state chhung hmun hrang hranga tangkhang mekte tan April 25 aṭang hian ni thum chhung an khaw lamah emaw, an hnathawhna hmunah an kir a phalsak dawn. Health minister Himanta Biswa Sarma chuan union home ministry-in kaihhruaina a siam zulzuiin hun hawn a ni dawn tih a sawi. Hemi rual hian deputy commissioner hnen aṭanga phalna neite chauh an kal phalsak a ni dawn a, zin veivah tum tan an phal dawn lo a, mahni khaw lama haw tur leh, hnathawhna hmuna kal turte tan chauh an phal dawn tih a sawi. Khaw danga an motor nena tangkhang mekte pawhin DC aṭangin an motor tlanchhuah phalna hi an lak a ngai dawn bawk a ni. District danga tangkhang, mahni khaw lam haw duhte tan hian Assam state transport corporation (ASTC) chuan bus a buatsaih dawn a, mahse bus pakhatah mi 25 aia tam chuan phal a ni lo ang. Private school-te April thla fee tihniam turin hriattirAssam education department chuan an state chhunga private school-te chuan April thla fee bik chu 50% a tihniam turin a hriattir. Private school-te hnenah hian fee tipung lo tura hriattir an nih bakah, teaching leh non-teaching staff-te pawh an hlawh pangngai an pe tura tih an ni bawk. Lockdown avangin hun rei tak hna thawk thei loa mipuite an awm avangin, nu leh pa/naupang enkawltute harsatna ṭhenkhat sutkian nan April thla fee hi a zahve chauh la turin school-te hi hriattir an ni. Assam board chuan Class 11 zirlaite chu examination nei loin pawl a sawntir vek a, Class 10 leh 12 board examination result chu Juna thla tirah tihchhuah tum a ni bawk. |
hmarchhak | Meghalaya chief minister Conrad K Sangma chuan state sorkar chuan Meghalaya mi leh sa, hmun danga la tangkhang mekte chu special flight hmanga hruai haw dan a ngaihtuah tih a sawi. Airlines hrang hrang aṭanga thlawhtheihna chuan man an dawn aṭangin, air ticket man hi a ziaawm hle a, hei vang hian special flight hman theih dan kawng an dap tih Sangma chuan a sawi a ni. Hemi rual hian special train hmangin tangkhangte hi hruai haw mek an ni tih a sawi bawk a; Gurgaon, Hydarabad, Mumbai leh Pune aṭangin Shillong pan tur rel pawh an chhuak thuai dawn a ni, a ti. Hmun dang aṭanga haw, Covid-19 positive hmuh chhuah chu corona care centre-ah a awm mek thu leh, a taksaah natna lanchhuahna engmah a awm loh thu a sawi. A haw rualpuite chu PCR test neihpui vek niin an negative vek a, mahse heng mite pawh hi quarantine centre-ah dah vek an ni tih Chief Minister chuan a sawi. State dang aṭanga hawte chu a tahtawlin RT-PCR test neihpui an ni dawn tih Sangma chuan a sawi a, Red Zone aṭanga hawte chu Rapid Test bakah PCR neihpui vek an ni ang, a ti. |
hmarchhak | Nagaland-a eptu pawl, Naga Peoples Front (NPF) chuan Thawhlehni khan Citizenship Amendment Act (CAA) duh lohna lantirin, he dan hi sut turin sorkar an phut. NPF president Dr Shurhozelie Liezietsu chuan Dimapur-a rally neihnaah telpuiin, CAA chu inthliarhranna leh mipui ṭhendarhna a ni tiin, he dan hi sakhaw pakhat chawikan a, sakhaw dangte khuahkhirh tumna a ni tih tih a sawi. India ram chu khawvela democracy ram lian ber a ni a, a ropuina chu a ram chhunga hnam leh sakhaw hrang hrangte inlungrualna leh thawhhonaah a innghat a ni tin Shurhozelie chuan a sawi. Mahse sorkar laipui dan siam thar, CAA chuan he inlungrualna hi paihbo a tum a, sorkar laipuiin midangte nawrbeh a tum chhunzawm zel chuan India ram ropuina chu CAA hmang hian tihchhiat a ni dawn a ni, a ti. Dr Shurhozelie chuan an state-a ILP hman a nih te, CAA-in Nagaland a huam ve lo tih chungchanga sorkar laipui lamin insawifiah a tum chu hrethiam turin mipuite a ngen a, heng an chhuanlam siamte hian CAA hlauhawmna a tidanglam lo a, hei vang hian a tlai hma ngeia an inven a ngaih thu a sawi. NPF chuan sakhaw tin zalenna leh democracy chu vawnnun zel a tum tih a sawi. CAA duh lohna lantira NPF-in sit-in protest an huaihawt hi Dimapur, Kohima, Mokokchung, Zunheboto leh Phek khuaahte neih a ni. |
hmarchhak | Assam helpawl, United Liberation Front of Assam Independent (ULFA-I) chuan Republic Day zinga Upper Assam-a bomb panga puak chu an pawl tih niin an chhal. Thuchhuah siamin, ULFA(I) chuan Republic Day lawmna neih hmaa bomb puak chu an mi leh sate tih a nih thu an sawi a ni. Bomb hi Charaideo district-a Teokghat Tiniali leh Duliajan police station bulah te, Dibrugarh-a Mawari patty leh Circuit House, Graham Bazar bulah leh Tinsukia district-a Doomdooma-ahte tihpuah an ni. Mahse bomb puak hian chhiatna lian tham a thlen lo nia sawi a ni. |
hmarchhak | Tripura sorkar chuan primary sector lam thuam chakna tur atan, loneitute leilet buh thar chu Minimum Support Price (MSP) in MT 20,000 a lei sak dawn tih a sawi. Law minister Ratan Lal Nath chuan loneitute hi MSP rate-in, an buh thar hi kg kat Rs 18.15 in lei sak an ni dawn a, hemi atana sorkarin sum a sen tur hi cheng vaibelchhe 41.63 a tling tawh tih a sawi a ni. State food department hnenah May 26-August 31 chhungin buh lei dahkhawmna tur centre 22 hawng tura hriattir an ni bawk. Tripura-a BJP-IPFT ṭangrual sorkar hian kum 2018 khan a ṭum khatna atan loneitute buh thar hi kg khat Rs 17.50 in MT 10,000 a lo leisak tawh a, a hnuah MT 16,870 a leisak leh bawk. Chief minister Biplab Kumar Deb chuan April thla khan hri leng vanga rampuma lockdown puan chuan state economy thlengin a nghawng nasa dawn tih sawiin, mipuite chu primary sector lam - agriculture, horticulture, fishery, dairy leh a dangte uar turin a lo chah tawh a ni. |
hmarchhak | Election Commission of India (ECI) in hriattirna a tihchhuah angin, Meghalaya leh Manipur-ah June 19 hian Rajya Sabha inthlan buatsaih a ni dawn. ECI chuan Rajya Sabha seat 18-a inthlan neih hun tur hi a puang a, inthlan neihna turte hi Meghalaya leh Manipur-ah seat khat ve ve, Andhra Pradesh leh Gujarat-ah seat li ve ve, Madhya Pradesh leh Rajasthan-ah seat thum ve ve leh, Jharkhand-ah seat hnih an ni. Heng seat 18-a inthlan neih hun tur hi March 26 kha ruahman ni mah se, hri leng vangin Election Commission chuan a sawn hla a ni. |
hmarchhak | Nagaland chuan Indian Council of Medical Research (ICMR), New Delhi hnen aṭangin Pathianni khan Covid-19 atana Rapid Diagnostic test kit unit 3,840 a dawng.Test kit hi Indian Air Force Dronier-228 multipurporse aircraft hmangin Dimapur-ah phurh a ni. Airport-ah health and family welfare department deputy director leh nodal officer, Dr Tiasunup Pongener-a'n a lo dawngsawng a ni. Nagaland chief minister Neiphiu Rio chuan ICMR aṭanga rapid diagnostic test kit an dawn thu hi sawiin, heng hi state chhunga hotspot-ah hman a ni dawn tih a sawi. Dr Taisunup chuan district hrang hrangah Covid-19 facility siamna kawnga inbuatsaihna chu a ṭha tawk a, medical equipment an neihte pawh national standard vek a nih thu a sawi bawk a ni. |
hmarchhak | Umroi, Meghalaya-a ni 14 awh India-Bangladesh military training exercise, Sampriti-IX neih chu Pathianni khan an zo ta. Indo-Bangla joint military exercise-ah hian counter-insurgency, counter-terrorism leh disaster management lam an thlurbing a ni. Army thupuangtu, Lieutenant Colonel P. Khongsai chuan joint military exercise chu ram pahnihah sipaite thawhdunna tihchakna tur leh, tactic drill leh operating technique te an inhriatthiam tawn sakna tura tih a nih thu a sawi. Lt Col Khongsai chuan February 3 aṭanga neih ṭan, joint exercise-ah hian ram pahnih aṭangin sipai 150 ve ve an tel thu a sawi bawk. Sampriti series hi India leh Bangladesh-in inṭhianṭhatna leh thawhdunna tihchakna tura a buatsaih ṭhin niin, kumin hi ṭum kua buatsaih a nihna a ni. Edition tinah hian ram pahnih aṭang hian sipai leh officer eng emaw zat an tel ṭhin. Defence thupuangtu chuan training bakah sipaite hian infiamna lam te pawh nei hoin, volleyball leh basketball game te pawh an khel tih a sawi. India leh Bangladesh hian ramri km 4,096 zeta thui neiin, khawvela land border thui lamah a pangana a tling a ni. |
hmarchhak | Hripui leng mek, Covid-19 kai chu hmarchhak bialah hmuhchhuah belh zel an ni a, hri kai la awm lohna state ni ṭhin Sikkim-ah pawh Delhi aṭanga haw mi pakhatin hri a kai tih hmuh chhuah a ni.Assam Assam-ah Inrinni liam ta khan hri kai mi 87 hmuh belh an ni a, an state-a Covid-19 kai hmuh tawh hi Pathianni thleng khan mi 346 an tling tawh a ni. Health minister Himanta Biswa Sarma chuan hri kai zinga 282 chu enkawl mek niin, mi 57 chu enkawl dam an ni tawh tih a sawi. Assam-ah he hri hi kai paliin an thihpui tawh bawk a ni. Minister chuan state danga tangkhangte an haw khawm mek a, an zingah hri kai hi eng emaw zat hmuh belh zel an nih avangin Assam chu a him tawh lo hle tih a sawi. Hei vang hian thil pawimawh tawp a nih loh chuan Assam-a haw tumte pawh ṭhulh turin a ngen. Sarma chuan bus leh truck-ah tawt tak taka chuangin state dang aṭanga haw an awm mek a, state dangten hetianga haw tir an phal chu a hrethiam lo tih a sawi. ""Assam sorkar chuan state dangte hnenah social distancing hman theih loha bus leh motor dang hmanga tawt tak taka an chuan haw chu phalsak tawh lo turin a ngen dawn a ni,"" a ti. Covid-19 kaite enkawlna tur, Mahendra Mohan Choudhury Hospital-ah chuan damlo an khah tawh vangin state health department chuan Kalphar TB Hospital chu Covid-19 hospital tan a siam a, Inrinni zan aṭang khan hri kaite enkawlna atan hman ṭan nghal a ni. Assam-ah hian sample 55,862 test a ni tawh tih minister chuan a sawi bawk.ManipurManipur-ah Covid-19 kai hmuh chhuah tawh hi mi 29 an tling tawh a, an zinga mi 26 chu state dang aṭanga hawte vek an ni. Shramik special train hmangin May 13 khan hmun danga tangkhang, Manipur mi 1,140-te chu Jiriban railway station-ah phurh haw an lo ni tawh a, anni bakah private motor hmangin mi dang tam tak an haw tawh bawk. Manipur mi, lockdown vanga hmun danga tangkhang haw hi mi 10,000 chuang an tling tawh. Manipur-ah hian hri kai hmuh pahnihte enkawl dam an nih hnuah hun eng emaw chen hri kai awmlohna state a ni hman a, mahse hmun danga tangkhangte an haw khawm ṭan hnuah hri kai hi hmuh chhuah thar leh niin, an pung chho chhak hle a ni. TripuraKar liam ta Inrinni khan Tripura-ah hri kai mi 16 hmuh chhuah belh ni lehin, an state-a hri kai hmuh tawh hi mi 189 an tling tawh. Hri kai hmuh chhuah tharte hi Mumbai aṭanga hawte vek an ni. Chief minister Biplab Kumar Deb chuan, Inrinni khan hmun dang aṭanga haw sample 996 test a nih a, an zinga 16 chu an positive tih a sawi a, damdawiina dah luh nghal an ni, a ti. Tripura-ah hian sample 18,721 test a ni tawh a ni. CM chuan hmun dang aṭanga hawte chu inkhung hrang tura sorkarin dan a siamte zawm ṭha turin a chah a, hri darh tur venna kawngah sorkar chu thawhpui turin a ngen bawk. SikkimSikkim-ah pawh Delhi aṭanga haw, zirlai pakhat chu Covi-19 a kai tih hmuh chhuah a nih thu state official chuan a sawi. State health director general, Dr PT Bhutia chuan hri kai hmuh chhuah hi kum 25 mi niin, May 17 khan New Delhi aṭangin bus-in Siliguri, West Bengal a pan, May 19-ah Bengal hi an thleng. Bus-ah hian mi 18 an chuang a ni. Bengal aṭang hian midang pali nen SNT bus-in Sikkim an pan leh a ni. May 21 khan a khua a sik a, Covid-10 STNM Hospital-ah dahin a sample test nghalin a positive a, hemi hnu hian tihchianna turin North Bengal Medical College and Hospital, Siliguri-ah sample hi thawn leh a ni tih a sawi. Inrinni tlai khan test result hi chhuakin Covid-19 positive a ni tih tihchian a ni ta a ni. Hri a kai tih hriat chian a nih hnuah a contact lo neih tawhte pawh chhui zui nghal a nih thu Dr Bhutia chuan a sawi. An zinga mi 47 chu chhui chhuah an ni tawh a, test neihsak vek an ni dawn tih an sawi. |
hmarchhak | Citizenship (Amendment) Act (CAA) chungchang avanga Thawhṭannia Assam Legislative Assembly special session neihah, eptu party Congress leh All India United Democratic Front (AIUDF) member-te'n BJP kaihhruai sorkar sawisela an aubuai avangin governor Jagdish Mukhi pawhin a thusawi lai a tihtawp a ngaih phah a ni. Governor thusawi laiin Congress leh AIUDF MLA-te chu BJP sorkar demna thuziakte kengin House laiah an chhhuak khawm a, lungawi lohna thute an aupui zui a ni. An au bengchhen avangin Governor thusawi pawh a hriat theih loh a, hei vang hian minute rei lote chauh a sawi hnuah a thusawi a tihtawp a ni. |
hmarchhak | Hripui leng mek, Covid-19 kai chu hmarchhak bial, a bikin Assam leh Tripura-ah an pung chak hle. Meghalaya-ah pawh hri kai thar pakhat hriat belh a ni bawk. Assam Assam-ah Inrinni khan Guwahati-a Regional Dental College-a zirlai pakhat chuan hri hi a kai tih hriat belh leh a ni a, kar liam ta Ningani aṭang khan hri kai hriat thar hi mi 15 an awm a ni. Hri kai hriat thar zinga panga hi Guwahati ami niin, Silchar-ah mi 10 an awm bawk. Heng mite nen hian Assam-ah Covid-19 kai hi mi 62 an awm tawh tih health minister Himanta Biswa Sarma chuan a sawi. Sarma chuan hun harsa tak an tawng mek tih sawiin, state mipuite tana theihtawp chhuah zel chu a tihtur a ni tih a sawi. Minister hian Regional Dental College zirlai, Covid-19 kai pawh hi a hmu tawh a, an college zirlai dangte pawh chiai lo tura chahin, social distancing dan chu zawm ṭha turin a ngen. Tripura Tripura-ah Border Security Force (BSF) trooper leh an chhungte ṭhenkhat, mi 30 chu Covid-19 an kai tih kar liamta khan hriat belh leh an ni bawk. Tripura-ah hian hri kai hi mi 118 an awm tawh tih chief minister Biplab Kumar Deb chuan a sawi. CM chuan hri kai hriat tharte hi Ambassa-a BSF 86th leh 138th battalion headquarters-a mite bakah, truck driver pakhat a tel tih a sawi. Heng hmun pahnih hi containment zone-ah puan an lo ni tawh a ni. Chief minister chuan state mipuite chu hri laka an himna turin Covid-19 test a tam thei ang ber neih an tum tih a sawi. BSF headquarters pahnih hi an awmna hmun a in ang a, civil mite chenna nena pawha inhnaihtak an ni. Sipai zingah hri kai hmuh an nih hnuin heng unit-a awmte hi test runpui neih sak an ni a, hri kai pawh hmuh belh zel an ni. Hetih lai hian civil mite zingah erawh Covid-19 kai thar hi hmuh an la awm lo niin health official-te chuan an tarlang. Tripura additional chief secretary, health and family welfare Sanjay Kumar Rakesh chuan an state-a hri a darh dan zir chiang turin state sorkar chuan National Centre for Disease Control (NCDC) a ngen tawh tih a sawi. MeghalayaMeghalaya chief minister Conrad K. Sangma chuan Inrinni khan an state-ah Covid-19 kai pakhat hriat belh a nih thu a sawi bawk. Meghalaya-ah hian hri kai hi mi 13 hmuh an ni tawh a, pakhatin a thihpui a ni. Hri kai zinga a tam zawk chu enkawl dam an ni tawh. |
hmarchhak | Meghalaya sorkar chuan sorkar hnathawkte May thla hlawh chu bat ṭhen sak loin a pe kim dawn tih a sawi. Chief minister Conrad Sangma chuan hripui leng vangin an sum dinhmun tlahniam mah se, sorkar hnathawkte hlawh chu bat ṭhensak an tum lo tih a sawi. Mahse hun dangah chuan sorkar laipui aṭanga an sum hmuh dan azirin hnathawkte hlawh bat ṭhensak a ngaih leh ngaih loh chungchang chu a la innghat dawn tih a sawi lawk nghal bawk. Hri leng vanga state sorkarin a sum hmuhnate a tlakhniam avangin Meghalaya sorkar chuan hri len chhung chu Chief Minister, Deputy Chief Minister, Minister-te leh All India Service Officer-te hlawh chu 50% chauh pek a ni rih dawn tih a lo sawi tawh a ni. Hei bakah hian sorkar hnathawk Group A leh B officer te hlawh 35%, health, home (police) leh home (civil defence and home guards) department huam telloin department dang zawng zawnga Group C te hlawh 25% chu bat ṭhenksak an ni dawn tih a lo sawi tawh bawk a ni. |
hmarchhak | Union health minister Dr Harsh Vardhan chuan hmarchhak state hrang hrangten hri leng dona kawnga an hmalakna chu a fak a, an dinhmun an vawnṭhat reng theihna turin hmun dang aṭanga hawte screeing neih sak leh, khunghrang tura ministry of health and family welfare (MoHFW) leh ministry of external affairs-in kaihhruaina a siam chu kengkawh ṭha turin a chah. Inrinni khan union minister hian hmarchhak biala hri leng dinhmunte sawihoin, high level video conference meeting a buatsaih a ni. He hunah hian hmachhak state hrang hrangten hri leng dona kawnga an hmalak dante an sawiho. Minister chuan state hrang hrangten Covid-19 dona kawnga theihtawp an chhuah dante chu fakin, hmarchhak state tam zawk green zone a ni thei chu a lawmawm a tih thu a sawi. Hri darh zel tur venna kawnga theihtawp chhuah zel tura chahin, orange zone-te pawh green zone-a chan tir leh theih thuai an nih an beisei tih a sawi. |
hmarchhak | Guwahati-a Kamakhya Temple-a 'Ambubachi Mela' neih tur chu hri leng vangin ṭhulh a nih thu temple thuneituten an sawi. Ni nga awh, Ambubachi Mela hi kumtinin Kamakhya temple-ah hian neih a ni ṭhin a, ram chhung leh ram pawn aṭangin chhimtu pawh an ṭhahnem thei hle. Nikuma mela neihah khan chhimtu mi nuai li chuang zet an awm a ni. Maa Kamakhya Devalaya chuan kumina mela neih a ni dawn lo tih sawiin, hemi puala sakhaw ser leh sang leh ṭawngṭaina hun hman tur chu puithiamte chauhin an nei dawn tih a sawi. May 3-ah lockdown tawp dawn mah se, hri leng darh tur venna atana ṭhulh an nih thu a sawi. Hei hi kum zaruk chhunga Ambuchahi Mela ṭhulh a nih ṭum khatna tur a nih thu a sawi bawk. |
hmarchhak | Meghalaya sorkar chuan loneitute pualin state khawpui, Shillong leh hmun dangah thlai leh agricultural product dangte zawrhna tur, wholesale market a siam dawn. Deputy chief minister Prestone Tynsong chuan Thawhṭanni khan Ri Bhoi district aṭanga thlai lutte zawrhna turin sorkar chuan Regulated Market, MECOFEd bakah Mawlai Mawiong-a Inter State Bus Terminus (ISBT) hmunah wholesale market a siam thu a sawi. Mylliem-a farmer market pawh hawn phal a ni tawh tih a sawi bawk. Veng hrang hranga thlai zuarte tan an zawrhna tur hmun siamsak an ni bawk a ni. Tynsong chuan lockdown chhungin state pawn lam aṭanga thlai lakluh tum lo turin a thlai zuarte chu a hriattir bawk. |
hmarchhak | Manipur cabinet chuan an state journalist pension, thla khata Rs 4000 pek ṭhin chu Rs 8000-ah a tipung. Chief minister N Biren Singh chuan Imphal-a Manipur Press Club-ah 45th foundation day programme a hmanpuinaah he thu hi sawiin, journalist leh newspaper hawker-te chu state-run health scheme, Chief Minister-gi Hakshelgi Tengbang (CMHT)-in a huam thu a sawi bakah, pension tihsan a nih thu a sawi a ni. |
hmarchhak | Assam mi, state danga inhlawhfaa awm nuai 4.30 chuang chu ram puma inkharkhipna hman a nih avangin an tangkhang mek tih minister Himanta Biswa Sarma chuan a sawi. Minister chuan state sorkarin hmun danga tangkhangte tana helpline number a siamah call nuai 9.29 chuang an dawng tawh tih a sawi bawk. State danga tangkhang mekte hi Karnataka-ah tam berin mi 66,000 vel an ni a, Kerala-ah 34,000, Tamil Nadu-ah 33,00, Maharashtra-ah 21,000, Telangana-ah 16,000, Gujarat-ah 5,6000, Goa-ah 4,600 leh West Bengal-ah 4,500-te an awm a ni, a ti. State sorkar chuan hmun danga tangkhang mekte puih dan tur hi a ngaihtuah zel dawn tih minister chuan a sawi. Ram pawn lama Assam mi tangkhang mi 34 te chu USD 1,000 ṭheuh pek an ni tawh a, state pawn lama cancer, kal, lung leh thin ṭha lo entir tura kal, tangkhang zui mi 725 pawh Rs 25,000 ṭheuh pek an ni tawh bawk. Assam-ah hian Covid-19 kai hi mi 34 hmuh an ni tawh a, an zinga 32 chu Nizamuddin Markaz-a Tablighi Jammat inkhawmpui nena inzawmna nei an ni. Hri kai zinga 12 chu enkawl dam ni tawhin, damdawi-in aṭanga chhuahtir an ni tawh bawk. Minister chuan Assam-ah hian Inrinni thleng khan sample 4,400 test a ni tawh tih a sawi. |
hmarchhak | Tripura state-ah party leh organisation hrang hrangte chuan Citizenship (Amendment) Act (CAA) duh lohna lantirin nawrh an huaihawt ṭan leh. State-a rorellai, BJP thawhpui Indigenous People's Front of Tripura (IPFT) chuan Tripura Tribal Areas Autonomous District Council (TTAADC) headquarters, Khumulawng-ah CAA duh lohna lantirin Thawhṭanni aṭang khan tiam chin awm loin sit-in protest a huaihawt. IPFT hian state hran, 'Twipraland' state pek an phut tel bawk. Tribal party hrang hrang, NGO leh zirlai leh youth organisation-te intelkhawm, Joint Movement Against Citizenship Amendment Bill (JMACAB) pawhin nimin aṭang khan CAA duh lohna an lantir chhunzawm leh. JMACAB convenor Antony Debbarma chuan nikum December 12-a union home minister Amit Shah an hmuh ṭum khan an state leilung fate humhim an nih theihna turin inremna ziah an rel tih a sawi. January 2 khan JMACAB palaite chuan Amit Shah an hmuh theihna turin chief minister Biplab Kumar Deb an hmu a, mahse tun thlengin an hmuh theih hun tur an la tihfel sak thei lo tih a sawi. Hei vang hian boruak ṭha tak hnuaiah CAA an duh lohna hi lantir chhunzawm leh an rel tih a sawi a ni. Twipra Students’ Federation (TSF)-in vawiina protest rally an neih tur pawh JMACAB chuan a thlawp dawn tih a sawi bawk. Vawiin vek hian NESO chuan CAA duh lohna lantirin hmarchhak pumah nawrh huaihawt leh a tum bawk. |
hmarchhak | Assam sorkar chuan an state-a vawk hri, African swine fever (AFS) vanga vawk tam tak an thih hnuah, vawk vulhtute zángnadawmna pek an ni dawn tih a sawi. AFS vang hian state chhunga district pakuaah vawk 13,000 chuang an thi tawh a ni.Vawk vulhtute hnena zangnadawmna pek dan tur chungchangah sorkar laipui pawh an berawn tawh tih a sawi bawk. State animal husbandry and veterinary minister Atul Bora chuan, ""AFS avanga vawk vulh lai chan tam takte dinhmun pawh kan hriatthiampui a ni. Sorkar laipui pawh kan berawn reng a, vawk an hloh zatte chiang taka hriatchian a nih hnuah zangnadawmna pawh hi pek ngei an ni ang,"" a ti. AFS vanga vawk tam tak thihna, Lakhimpur, Dhemaji, Sivasagar, Dibrugarh, Biswanath leh Jorhat district-ah chuan vawksa ei leh hralh khap nghal a ni a, a hnuah Kamrup (Metro), Golaghat leh Majuli district-ah khap zui ve leh a ni bawk. Bora chuan AFS leng mek khuahkhirh tur hian theihtawp an chhuah tih sawiin, vawk vulhtute pawh hri hi a darh zel lohna turin sorkar hmalakna lo thlawp turin a chah. |
hmarchhak | Assam sorkar chuan an state-a hri darh tur venna atan hmun danga tangkhang hawte lakah three-tier quarantine system a hmang dawn tih health minister Himanta Biswa Sarma chuan a sawi. Assam mi tangkhangte hruai haw tur relte chu Thawhlehni khan Delhi aṭangin an chhuak a, Uttar Pradesh, Bihar leh West Bengal-a station-a an chawlh hnuah Dibrugrarh-ah an lut dawn a ni. Heng rel-ah hian mi 842 an chuang a ni. Sarma chuan tangkhangte hi tahtawla hruai haw zel an ni dawn tih sawiin, mi nuai 15 vel Assam-ah hian an haw dawn tih a sawi. Hei vang hian hmun dang aṭanga hawte hri an lakluh lohna turin fimkhur a ṭul hle tih a sawi bawk. Minister chuan hmun dang aṭang haw, hri kaite natna lanchhuah dan ang neite chu damdawiinah dah hran nghal an ni dawn tih a sawi. Hei bakah hian district headquarters leh constituency level-ah quarantine system hi kalpui a ni dawn bawk tih press conference a neihnaah a sawi. Natna nei lote chu ni 14 chhung district thuneituten quarantine centre an siamah khung hran an ni dawn bawk a, sorkar chuan quarantine centre atan hian school, college leh anganwadi-te a ruahman a ni. |
hmarchhak | Sikkim chief minister Prem Singh Tamang chuan Pathianni khan union minister for health and family welfare & sciences and technology Dr Harsh Vardhan a hmu a, an state mamawh hrang hrangte a thlen. CM Tamang chuan union minister hnenah hian Socchyagang-a multi-speciality hospital chu All India Institute of Medical Sciences (AIIMS) level-a tihchangtlun a nih theihna turin state sorkarin chuan sorkar laipui nena thawhdun a duh thu a hrilh. AIIMS, New Delhi ami chu anchor hospital atana hmang a, multi-speciality hosptial hi AIIMS-a leh a nihna tura rawtna an siamte chu ngaihtuahsak turin Tamang hian union minister Vardhan hi a ngen nghal a ni. Tamang chuan AIIMS-a leh a nih chuan, Sikkim state mipuite chauh ni lo, hmarchhak state danga chengte pawhin an chhawr ṭangkai thei dawn a ni, a ti. Union health minister Vardhan pawhin Sikkim CM chu a thawhpui zel tur thu hrilhin, an rawtna siam enfiah tur hian expert team pawh a tirh thuai tur thu a lo hrilh a ni. Hemi chungchang hi union health secretary leh official dangte pawh sawipui turin Sikkim chief secretary leh Resident Commissioner-te pawh a hrilh nghal bawk. Meeting neihnaah hian Sikkim chief minister hi minister for urban development and housing department Arun Upreti, chief secretary SC Gupta leh secretary to the CM, S.D Dhakal-ten an ṭawiawm a ni. |
hmarchhak | Assam health and family welfare department chuan an state-ah sample 4,865 test a ni tawh tih sawiin, heng zinga 34 te chuan Covid-19 an kai tih hriat a nih thu a sawi. State sorkarin daily bulletin a tihchhuahah, hri kai zinga 17-te chu enkawl dam ni tawhin, damdawi-in aṭangin chhuahtir an ni tawh a, mi dang 16-te chu enkawl mek an ni. He hri kai zinga pakhat chuan a thihpui tawh bawk a ni. Assam-ah hian mi nuai 4.11 chu screening tih sak an ni tawh bawk a, heng zinga 36,747 chu airport paruka khualzinte an ni. Assam sorkar chuan coronavirus kai nia rinhlelh, mahse an taksa a symptom lang chhuak mai si lo mi 10,022 te chu khung hran mek a ni tih sawiin, dam lo enkawlna tur hian damdawiin hrang hrangah isolation bed 3,338 ruahman a ni bawk tih a sawi. Hri darh zel tur venna atan hri kai nena inkungkaihna nei leh state pawn aṭanga lut, mi 72,914-te chu ni 28 chhung inkhung hrang tura dah mek an ni bawk. |
hmarchhak | Assam state-ah ni nga chhung hri kai thar an awm loh hnuah, Thawhlehni khan Covid-19 kai thar mi pahnih hmuh belh leh a ni. Assam-ah hian hri kai hi mi 37 hmuh an ni tawh a, mi pakhatin a thihpui tawh a ni. Hri kai zinga a tam zawk chu enkawl dam tawh niin, mi pakua chu enkawl mek an ni. Health minister Himanta Biswa Sarma chuan hri kai hmuh tharte hi Goalpara mi pakhat leh Salmara Bongaigaon-a hmeichhe tleirawl pakhat an nih thu a sawi, an pahnih hian March thlaa Delhi-a Tablighi Jamaat event neihnaa telte nena inkungkaihna nei an ni tih a sawi. Assam-a Covid-19 kai hmuh hmasak ber chu Silchar Medical College and Hospital-ah enkawl mek a ni, March 31-ah hri a kai tih hriat a ni. Assam-ah hian Covid-19 test-na laboratory paruk awmin, sample 8,117 test a ni tawh. |
hmarchhak | Meghalaya sorkar chuan hripui leng vanga state chhunga district-te inkalpawhna kawnga khuahkhirhna a siam chu Thawhṭanni aṭang khan a hlip a, sumdawnna hmun tam zawk hawn a phalsak tawh bawk. Deputy chief minister Prestone Tysong chuan district danga kal khapna chu hlih a nih thu sawiin, state chhunga chuan inkalpawh phalsak vek a ni tawh tih a sawi. Hemi rual hian state dang nena inkalpawh chungchangah chuan khuahkhirhna la siam zui zel a ni, a ti. Tysong chuan district-te inkalpawh phalsak an nih rualin, public leh private transport erawh 50% phal a ni tih a sawi a, an service dan tur hi an awmna district deputy commissioner-ten an ruahman dawn tih a sawi a ni. State sorkar chuan vawiin aṭangin mall, saloon, spa leh beauty parlour-te tel loin, dawr dang zawng zawng chu hawn a phalsak tawh dawn tih a sawi bawk. |
hmarchhak | Manipur state-a Covid-19 kai pahnihte enkawl dam an nih aṭanga ni 42 chhung hri kai an awm loh hnuah, Ningani tlai khan hri kai pakhat hmuh belh leh a ni. Hri kai hmuh thar hi Imphal East district-a mi niin, Mumbai aṭanga motor hire-a haw a ni. Manipur a thlen hnu hian quarantine centre-ah awmin, a sample test chu Ningani zan khan Covid-19 a kai tih hriat a ni ta a ni. Hri a kai tih hriat a nih hnu hian JNIMs hospital-a isolation ward-ah dah nghal a ni tih doctor-te chuan an sawi. Manipur hian hmun danga an state mi tangkhangte chu a hruai haw ṭan mek a, Nilaini khan special train hmangin Chennai aṭangin mi 1,141 phurh thlen an ni tawh a, nimin khan Punjab aṭanga haw mi 1,188 chuan Imphal an thleng bawk. Ningani khan Bengaluru aṭangin special train hmangin mi 1,450 in Manipur an pan bawk a ni. Assam-ah hri kai pasarih hmuh belhAssam-ah pawh Ningani khan Covid-19 kai pasarih hmuh belh leh an ni a, an vai hian Mumbai aṭanga haw an ni. State health minister Himanta Biswa Sarma chuan hri kai hmuh belhte hi Mumbai aṭanga bus-a haw, damlo pathum leh awmpuitu mi pali an ni tih a sawi. An zingah hian naupang kum 13 mi pawh a tel. Guwahati an thlenin quarantine centre-ah dah nghal an ni a, an sample test a nih hnuin hri an kai tih hi hriat a ni ta a ni, a ti. Guwahati-a hian ni hnih chhung lekin hri kai hmuh belh hi mi 22 an awm a ni. New Delhi aṭanga rel-a haw zinga pali pawh symptom an neih avangin damdawiina isolation ward-ah dah niin, an test result nghah mek a ni. Minister chuan hmun danga tangkhang mi 4,000 chuang chu Assam-ah an kir tawh tih sawiin, an zinga mi 12 chuan hri hi an kai tih hriat a ni tawh tih a sawi bawk. Assam-ah hian Covid-19 kai hmuh tawh hi mi 86 an tling tawh a ni. |
hmarchhak | Assam-a ruahsur nasa avanga tuilian chuan ziaawm lam a la pan thei lo a, tuilian vang hian mi pakua an thi tawh. Tuilian hi Goalpara, Nagaon leh Hojai district-a chengten an tuar nasa zual a, thlai chinna ram hectare 24,927.5 a zau chu a chim tawh a ni. Thingtlang khaw 253-te chu tuilian hian a chim bawk. Sorkarin tuilian tuarte awmna tura a buatsaih, relief camp 45-ah mi 7,299 an awm mek a ni. Chief minister Sarbananda Sonowal chuan Thawhṭanni khan Hojai district-a tui lenna hmun, Rajabari area a tlawh. Kopili lui khuahna chhia pawh siamṭha turin Water Resources Department a hrilh. CM chuan tuilianin kawngpui a tihchhiatte siamṭha nghal turin PWD a hrilh bawk a ni. Jogijan-a relief camp-te tlawhin, heng hmuna awm naupangte hnenah ei turte a sem nghal bawk. Sonowal chuan camp-a awmte hnenah Covid-19 leng mek avangin social distancing dante hmang ṭha turin a ngen a, hri laka an himna tura an theihtawp chhuah turin a chah. District thuneitute hnenah pawh camp-a awmte hriselna dinhmun chu enfiah sak fo tur te, ei tur leh mamawh dang an neihte ngaihven sak reng turin a ti. |
hmarchhak | Meghalaya sorkar chuan state danga an mi tangkhangte hruai haw hna a thawk mek a, heng mite hi state chhung a luh huna screening lo neihsakna tur centre panga a siam. Screening centre hi Umiam, Byrnihat, Ratacherra, Tikrikilla leh Bajenjdoba-ah siam a ni a, endik an nih hnuah coronavirus symptom neite chu corona care centre-ah dah an ni dawn a, hrisel ṭhate erawh chu sorkarin quarantine centre a siamah ni 14 chhung khunghran an ni ang. State sorkar chuan hmarchhak state danga tangkhang a hruai haw hmasa dawn a, hemi hnu hian hmun danga mite hruai haw dan a ngaihtuah leh ang. Assam-a tangkhangte chu Nilaini aṭang khan bus hmangin hruai haw ṭan an ni a, hei bakah hian hmarchhak state-a an chhungte tangkhang hruai tura private motor-a an kal a phalsak bawk. |
hmarchhak | Manipur Police-te chuan Thawhṭanni khan Imphal-ah dog squad an siam chu an tlangzarh. He dog squad-ah hian Belgian Malinoid ui pali leh ui enkawltu tur mi pariat an awm. Director General of Police lM Kahute leh senior police officer te chu dog squad tlangzarhna inkhawmah hian an tel. DIG K Kabib chuan ui pahnih chu ruihhlo kaihhnawih case ah chhawr an ni dawn a, a dang pahnih chu state chhunga puak thei thil zawnchhuahna kawngah chhawr an ni dawn tih a sawi. Hetihlai hian Manipur state, a bikin Imphal East leh Imphal West district-ah Republic Day lawmna boruak muanawm tak a awm theihna turin venhimna lam khauh taka kalpui meka ni. DGP Khaute chuan, ""Dan leh thupek kengkawh turin theihtawp chhuah mek a ni a, venhimna pawh khauh taka kalpui a ni. Nitinin hmun hrang hrang dap kual a ni a, security tihchakna turin district-level security coordination committee meeting te pawh neih a ni bawk,"" a ti. Thawhṭanni khan SP K Meghachandra Singh kaihhruaiin Imphal West district police team chuan Singjamei Oinam Thingel area dapin beihpui an thlak. Beihpui thlaknaah hian mi pasarih chu thu zawhfiah turin lak an ni a, mahse a hnuah chhuah leh nghal an ni. |
hmarchhak | Manipur chief minister hlui leh Congress hruaitu hlun, Okram Ibobi Singh chuan an state aṭanga Bihar-a inhlawhfa tura kal tangkhangte hruai hawna tur rel buatsaih sak an duh tih sawiin, prime minister Narendra Modi hnenah phalna pe turin a ngen. Congress party chuan lockdown vanga state hrang hranga tangkhang, inhlawhfaa awmte chu an khaw lam an hawna tur buaipui sak turin hma a la dawn tih a lo sawi tawh a ni. Ibobi Singh chuan PM bakah railways minister Piyush Goyal hnenah pawh lehkha thawnin, Bihar-a tangkhang mekte hruai hawna special train tlantir phalna pe turin a ngen. Congress Legislature Party (CLP) hruaitu chuan an ruahmanna hi chief minister N Biren Singh pawhin a thlawp an beisei thu a sawi. Manipur Congress hian an state mi, inhlawhfaa hmun danga awmte hawna tur senso hi an tumsak dawn tih a lo sawi tawh a ni. |
hmarchhak | Meghalaya chief minister Conrad Sangma chuan Covid-19 darh zel tur venna atan ramchhunga inkharkhipna kalpui mek, May 3-a tawp tur chu pawhsei a duh tih nimina prime minister Narendra Modi hoa video conference neihnaah a sawi. CM chuan lockdown pawhsei hi duh mah se green zone leh Covid-19 kai awm lohan district-ah erawh khuahkhirhna thlahdul a nih tur thu a sawi thung. Meghalaya-ah hian Covid-19 kai mi 12 hmuh niin, pakhatin a thihpui tawh a ni. District pahnih chu red zone-ah puan a ni bawk. |
hmarchhak | Arunachal Pradesh-a Changlang district-a Miao Bum Reserve Forest-ah security force-ten Nilaini khan silai leh a mu bakah puakthei thil dang eng emaw zat an man. Indian Army leh Arunachal Pradesh police-te chuan intelligence agency lam aṭangin ramhnuaiah Nationalist Socialist Council of Nagalim (Isaak-Muivah) hel an awm thu an dawn bawhzuiin joint operation an nei a, ralthuam an thuhruk eng emaw zat hi an hmuchhuak ta ni. Official thuchhuah chuan hel pawl ralthuam thuhruk man zingah hian AK-56 rifle leh magazine pathum, silai mu 115, .22 pistol leh magazine bakah a mu pathum, bareel grenade launcher, hand grenade leh puakthei thil dang te a tel tih a sawi. |
hmarchhak | Manipur-a Senapati district-a Tungjoy khua chuan lockdown avanga hmun danga tangkhang hruai hawte awmna tur, quarantine centre atana hman turin an khuaah inte 80 an sa. Imphal aṭanga km 112-a hla, Tungjoy khaw mite in sakah in khatah mi pakhat zel an awm thei dawn a; khum, toilet, gas table te dahin electric pawhluh a ni dawn a, tui pawh supply vek an ni dawn tih chief minister N Biren Singh chuan a sawi. Hei bakah an mamawh tur dangte pawh dah sak an ni bawk. CM chuan state danga an mi tangkhangte hruai haw vek an nih theihna turin a kaihhruai sorkar chuan a theih ang angin hma a la zel dawn tih a sawi. May 11 khan Chennai aṭangin Manipur mi 1,140-te chu special train hmangin hruai haw an ni a, heng mite hi Manipur an thlen hunah medical team-ten screening an lo neihsak vek hnuah, bus 50 hmangin an awmna district lam ṭheuhah hruai leh an ni ang. Pubjab aṭangin special train tlantir a ni leh thuai dawn bawk tih transport director Mecina Panmei chuan a sawi. Manipur mi, state danga tangkhang in report hi mi 40,000 vel an awm niin CM chuan a lo sawi tawh a ni. |
hmarchhak | Hmarchhak mi nuai khat vel zet, state danga hnathawka awmte chu Shramik Special train hmangin an state-ah an haw tawh.North East Frontier Railway CRPO Subhanan Chanda chuan hemi chungchang hi sawiin state hrang hrang sorkarin a mamawh ang zelin Shramik Special train-te chu an la tlantir leh zel dawn tih a sawi. Shramik Special train hmang hian hmarchhak aṭangin state dangah mi sing li vel thawn haw an ni ve tawh bawk a, nimin aṭang kha chuan North East Frontier Railway passenger phur rel paruk an service tir tawh dawn tih a sawi bawk.Subhanan Chanda chuan rel pathum chu Assam-a tlan tur an nih thu leh a dang pathumte chu hmarchhak state dangah an service dawn tih a sawi. Hetihlai hian rela chuang tur passenger-te hian inkaihhruaina dan an zawm ngai a awm dawn a, Aarogya Setu app pawh an hman ngei a ngai dawn a ni. |
hmarchhak | Myanmar chuan Manipur-a Indo-Myanmar border gate-ah India ram aṭanga an rama lutte chu novel coronavirus hri an vei leh vei loh an enfiah ṭan. Myanmar medical officer-te chuan border gate-a immigration office-ah fever screening device hmangin an rama lutte dinhmun hi an lo enfiah zel a ni. China rama hmuhchhuah, novel corornavirus hi a darh chak hle a, he hri leng vanga thi pawh an pung chak hle. Ram hrang hrangah he hri hi a darh nasa tawh a, hei vang hian Myanmar pawhin an rama hri lut tur venna atan hma lain, border gate-ah screening hi an kalpui ṭan a ni. Manipur-a Moreh hi ramri bula sumdawnna hmunpui niin, ramri kaltlanga inkalpawhna, border gate hi Moreh leh Myanmar-a Sagaing Division-a Namphalong-ah siam a ni. Heng official gate pahnihte hi nitin mi za telin an kaltlang a ni. |
hmarchhak | Thuneihna inchuha hun eng emaw chen an buai hnuah, Khasi Hills Autonomous District Council (KHADC) chu Administrator's Rule hnuaiah dah a ni. Meghalaya Governor Tathagatha Roy chuan KHADC-a Administrator atan East Khasi Hills deputy commissioner Matsiewdor War Nongbri a ruat. Governor hian NPP kaihhruai state sorkarin rawtna angin KHADC hi Administrator's Rule hnuaia awm turin a puang a ni. State sorkar hian nikum khan Governor's Rule hnuaia dah a lo rawt tawh a, mahse hei hi Tathagatha Roy chuan a hnawlsak a ni. Council-ah hian a hmain ṭangrual pawl, NPP, United Democratic Party leh regional party dangte telna chuan ro a rel a ni. Mahse ṭangrual pawla tel ṭhenkhat chuan an ṭan hmun thlakin Congress an thlawp a, hei vang hian nikum khan council hi a buai zui a ni. Congress leh a thlawptute chuan Chief Executive Member thar atan independent member Latiplang Kharkongor an ruat a, Kharkongoar-an Executive Council member atana a rawtte chu state sorkarin a pawmpui duh lo a, hei vang hian High Court-ah thlen zui a ni ta a ni. High Court chuan state sorkar hnenah Kharkongor-a'n Executive member atana a ruatte chu pawm turin a hriattir. Mahse court thupek hi zawm loin, state sorkar chuan Administrator's Rule puang turin a rawt nawn leh a, hei hi Governor chuan a pawmpui ta a ni. Kharkongor chuan a duh chuan Administrator's Rule puan hi court-ah a khing leh thei ang. |
hmarchhak | Meghalaya chief minister Conrad Sangma chuan Ningani khan IIM Umsawli, Shillong-a Corona Care Centre leh quarantine facility a hawng. Khum 250 chuang awmna, IIM Umsawli-a centre hi state chhunga corona care centre lian ber a ni. Chief minister Sangma chuan thla khat chhung lekah care centre siam a nih theihna tura IIM leh department dangten an thawhpuina avangin lawmthu a sawi. He hmunah hian Covid-19 kai, mahse dinhmun ngaihtuahawm vak lote chu dah an ni dawn tih a sawi a ni. Corona Care Centre hawn tharah hian staff, hri kai ni rinhlelh, hri kai enkawl turte awmna tur chhawng hrang vekin buatsaih a ni. He centre-ah han doctor pali, nurse 12, lab technician pathum, pharmacist leh X-ray technician awmna medical team dah an ni nghal bawk. Police unit pawh duty tir an ni bawk. |
hmarchhak | Sikkim chief secretary SC Gupta kaihhruaiin Thawhlehni khan coronavirus leng mek laka inven dan tur chungchang ngaihtuahin meeting neih a ni. Chief secretary chuan an state-a he hri a luh ve lohna tura an inbuatsaih dante sawiin, hri vei nia rinhlelh an awm pawha a ven dan leh enkawl zui dan turte an sawiho tih a sawi. CS chuan department tin hotute chu fimkhur tur leh, thawhhona ṭha tak nei turin a chah.DG cum principal director - Health, DR PT Bhutia chuan India-ah he hri vei hi hmuh an la awm lo tih sawiin, mipuite chu chiai lo turin a chah. Hemi rual hian coronavirus lan chhuah dan, khawsik, khuh leh hritlang hnaptui neite chu an dinhmun enfiah tura health facility hnai ber pan thuai zel turin a chah nghal a ni. |
hmarchhak | Manipur sorkar chuan an state mi leh sa, lockdown avanga Assam khawpui, Guwhati-a tangkhang mekte hruai hawna tur bus a tir. Official report-a tarlan danin, Guwahati-ah hian Manipur mi, zirlai leh sakhaw thila zin mi 84 an tangkang mek a, Manipur Bhavan-ah heng mite hi an awm a ni. Nilaini khan Manipur sorkar chuan heng mite hruai hawna tur hian bus pali a tir a ni.Manipur General Administrative Department (GAD) chuan Guwahati aṭanga hruai haw turte leh Manipur Bhavan-a awmte hman turin hand sanitizer bur 500 leh face mask 500 an thawn nghal bawk a ni. Manipur Bhavan-te hi state GAD ten an enkawl a ni. |
hmarchhak | Manipur sorkar chuan an state chhunga national highway-a check post enkawltu, Assam Rifles te chu thlak a, state police dah a duh. Hemi chungchang hi sorkar laipui lamah thlen thuai an tum. State sorkarin check post-a AR duty thlak a duh chhan hi tunhnaia Imphal-Moreh road check post-a duty, AR rifleman mawi lo taka hmeichhe IPS officer chunga chea puh a nih vang nia ngaih a ni. AR thlak tum chungchang hi Zirtawpni zan khan CM N Biren Singh kaihhruain cabinet meeting-ah an sawiho. State education minister Dr Th Radheshyam chuan state cabinet chuan Home Department-in check post-a state police force dah tura rawtna a siam chu a pawmsak a ni, a ti. AR te thlak hnuah, check post-ah hian midang mamawh belh a nih pawhin CRPF mi leh sate hman an ni dawn tih a sawi bawk. |
hmarchhak | Tripura state cabinet meeting chuan sorkar officer leh PSU zawng zawngah hnathawktute chu hmai tuamna, mask hmang vek turin a rel. Education minister Ratan Lal Nath chuan April 15-a union ministry of home affairs-in Distaster Management Act hnuaia kaihhruaina a siam zulzuiin, vantlang hmunah leh hnathawhna hmunahte hmai tuamna hi hmang vek tura tih an nih thu a sawi. Nath chuan sorkar hnathawkte pawh an office-ah hmai tuamna hi hmang vek tura tih an nih thu sawiin, hei hian hri inkaidarhna kawngah a veng thei dawn a ni, a ti.Office-a hmai tuamna hmang lo man chu a tirah Rs 100 chawi tir niin, a vawi hnihna aṭang chuan Rs 200 zel chawi tir an ni dawn tih a sawi. Department-te hian mask hi an mamawh a nih chuan National Health Mission (NHM) in an pe dawn a ni. |
hmarchhak | Meghalaya Human Rights Commission (MHRC) chairperson atana ruat Tripura High Court chief justice hlui, Justice T Vaiphei chu a hna thar a zawm ta. Nikum khan Meghalaya Human Rights Commission chairperson Justice Aftab H Saikia a chawlh tak avangin acting chairperson Peter JP Hanaman chuan a kaihruai zui a ni. Mahse dan ang chuan commission chairperson atan hian High Court chief justice hluite chauh ruat theih an ni. Justice Vaiphei hi hmain Assam Human Rights Commission chairperson a lo ni tawh a ni. Kum 1976 khan a graduate a, kum 1979-ah Faculty of Law, University of Delhi aṭangin LLB a zo. Kum 1980-ah Bar Council of Assam-ah telin, 1999 khan Mizoramah Additional Advocate of General atan ruat a ni. Kum 2003-ah Gauhati High Court-ah additional judge ah dah niin, kum 2016, September 21 khan Tripura High Court chief justice atan ruat a ni a, kum 2018-ah a pension a ni. |
hmarchhak | Cheng vaibelchhe 1,550 senga Tripura-a special economic zone (SEZ) siam tur chu agro-based food processing SEZ chauh ni loin, multi-sector a ni dawn tih official te chuan an sawi. SEZ hi Bangladesh ramri bulah siam a ni dawn a ni. Sorkar laipui chuan SEZ chungchanga hriattirna a lo siam tawh pawh multi-sector SEZ tura thlak leh vek a tum nia sawi a ni. Tripura Industries and Commerce Department official chuan, ""Sorkar hriattirna lo tihchhuah tawhah, Paschim Jalefa-a Tripura SEZ siam tur chu agro-base food processing SEZ atana tih a ni,"" a ti. Mahse hei hi sorkar chuan thlak lehin, multi-sector ah zawk siam a tum ta a ni. SEZ siamna tur bulah hian Feni lui kaltlangin lei dawh hna thawh mek a ni. He lei dawh hna hi zawhfel a nih hun chuan Tripura leh Bangladesh chhimchhak lam an inkalpawh thei dawn a, hemi hmang hian Chittagong port-ah bungrua pawh thawn theih a ni ang. Official chuan SEZ hi Tripura Industrial Development Corp in a siam dawn tih sawiin, skilled job 12,000 zet a siam dawn a, ṭhalai tam takin hnathawh tur an hmuh phah dawn a ni, a ti. SEZ-ah hian rubber-based industry, textile and apparel unit, bamboo and agri-food processing industry te dah a ni dawn a ni. |
hmarchhak | Hmun danga tangkhangte hruai haw tura May 1 aṭanga Sharmik special train tlan tir zinga 110 chuan May 19 thleng khan Northeast Frontier Railway (NFR) region an thleng tawh a, heng rel hmang hian mi 1,11,000 chu an state-ah hruai haw an ni tawh. Shramik special train hmanga hmarchhak biala cheng hruai haw zinga a tam zawk hi zirlai, damlo leh hmun danga inhlawhfaa awmte an ni. May 18 thleng khan heng rel 110 zinga 13 chuan hmarchhak state - Manipur, Mizoram, Tripura leh Assam-ah tangkhang mi 17,000 an phur thleng tawh. Tun kar chhungin hmarchhak state dangah pawh tangkhang phurtu rel 6-7 vel an lut leh ang. Bihar, Uttar Pradesh leh Karnataka sorkar pawhin hmarchhak biala an state mi tangkhangte hruai haw dan tur an buaipui mek a, anni pawh hi special train hmangin phurh haw tum an ni. Special train hmanga hruai hawte hi railways-in kawng lakah chaw, tui leh damdawi mamawhte a thlawnin a pe a ni. Shramik special train-ah hian an hawna tur state sorkara inziaklutte chauh phurh theih an ni a, inhriattir lo tan mahni thua station-a kalin relah hian a chuan ve ngawt theih loh. Heng rela chuangte hi an state an thlenin thuneituten rel station-ah lo dawngsawngin, screening te neihsak nghal vek an ni. |
hmarchhak | Arunachal Pradesh chief minister hlui, Kalikho Pul fapa, Shubanso Pul chu United Kingdom-a a apartment chhungah Pathianni khan thia hmuh a ni. Kum 20 mi, Shubanso Pul hi University of Sussex, Law School-a zirlai a ni. Thawhlehni kha a ruang chhar a nih thu hi a chhungte hriattir a ni a, UK-a Indian High Commisison puihnain a ruang hi Arunachal Pradesh-ah haw pui tuma buaipui mek a ni. AP police-te chuan UK Police lam aṭanga thu an dawn danin, Shubanso Pul hi mahni intihlum nia a lan thu an sawi. Hemi rual hian a thih dan hi UK police-te an chhui chiang mek tih an sawi bawk. AP CM hlui, Kalikho Pul hi kum 2016, August thla khan Supreme Court-in CM a nihna aṭanga a paihthlak hnuah Itanagar-a CM bungalow-ah a lo inawkhlum tawh bawk. Kalikho Pul hian a intihhlum dawn hian lehkha, phek 60 zeta chhah a hnutchhiah a ni. |
hmarchhak | Arunachal Pradesh chief minister Pema Khandu chuan Covid-19 darh tur venna kawnga theihtawp chhuah chungin, lockdown chhung pawhin state chhung highway pawimawh siam hna chu thawh chhunzawm reng a ni tih a sawi. Union minister of road transport and highways Nitin Gadkari hoa video conference an neihnaah, Arunachal Pradesh CM chuan kawng siam hna thawh chhunzawm reng a nih thu hi a sawi a ni. AP-ah hian highway construction project eng emaw zat kalpui mek a ni a, heng zingah hian Trans National Highway (TAH) pawh a tel a ni. PWD changtu ni bawk, Khandu chuan union minister hnenah hian Itanagar-Banderdewa inkara four-lane siam, Hukanjuri-Khonsa inkara two-lane siamna tur project tihkhawtlai mek pawh thawh chhunzawm a nih theihna tura hma lak sak turin a ngen nghal bawk. |
hmarchhak | Arunachal Pradesh sorkar chuan Stilwell Road siamṭhat dan ngaihtuahtu tur committee din a, sorkar laipui hnenah he kawng pawimawh tak hi hawng leh tura ngen a tum. Stilwell Road hi a tirah chuan Leo Road tih a ni a, mahse a hnuah US Army-a General Joseph Stilwell hming chawiin a hming hi thlak a ni. Indopui II hun laia ṭangrual sipaiten an siam a ni. Ledo, Assam aṭanga Kunming, China inkalpawhna atan siam a ni. Arunachal Pradesh-a Myanmar border-a Lekhapani, Nmampong leh Pangsau pass te bakah, Myanmar ram Kachin state-a Shingbwiyang, Myitkyina leh Bhamo khuate a paltlang a ni. Kawng siam hi km 1,726 zeta thui niin, heng zinga km 1,033 chu Myanmar ramah a ni a, China-ah km 632 leh India-ah km 61-a thui siam a ni bawk. Mahse Indopui II-na zawh hnu khan hman zui a ni ta lo a ni. AP deputy chief minister Chowna Mein chuan kawng hi hawn leh a nih chuan India leh Myanmar ten an chhawr ṭangkai thei dawn tih sawiin, ram pahnihte inpawhna pawh a tithukin, an state-a tourism chawilarna atan pawh a pawimawh dawn niin a sawi. 'Hmarchhak bial hi ASEAN ramte leh Myanmar tana luhka pawimawh tak a ni a, Stilwell Road hi hawn leh a nih chuan ramri kaltlanga insumdawnna pawh a len phah hle a ni,"" a ti. |
hmarchhak | Assam Rifles chuan Nagaland-ah hmarchhak biala helpawlte nena inbeihnaa thi, Indian Army leh Assam Rifles sipai 357 te hriatrengna war memorial a siam. War memorial hi Nagaland cultural and intellectual centre, Mokokchung khuaah siam a ni. War memorial hi ram square feet 13,500-a zauah siam niin, a siamtu hi 44 Assam Rifles an ni. Assam Rifles battalion awmna hmunah siam a ni a, tualchhung mi, ex-servicemen leh khualzin dangte pawhin an hmun tlawh duh tur zingah a tel ngei rin a ni. Nagaland-ah hian hun rei tak inlakhran duha hel an awm tawh a, hel leh security force te inbeihnaah mi tam takin nunna an lo chan tawh a ni. Senior AR office chuan, ""Kum 1995-a Nagaland-a helna a chhuah ṭan aṭang khan, Indian Army leh Assam Rifles sipai 357 ten nunna an chan tawh a ni. Ram tana a inpekna a hi thlawn lo a, tunah chuan Nagaland boruak pawh a pangngai chho tawh a ni,"" a ti. Nagaland-a Assam Rifles hotute chuan Nagaland leh India ram tana inpe, sipai nunna chantate hriatrengna siam hi a ṭulin an ngai a ni, a ti. Kum 60 kalta chhung khan hmarchhak bial helpawl laka beihpui thlaknaah Army battalion eng emaw zat leh, Assam Rifles-a battalion tam zawk chu an lo tel tawh niin a sawi bawk. |
hmarchhak | Manipur sorkar chuan an state chhunga national highway-a check post enkawltu, Assam Rifles te chu thlak a, state police dah a duh. Hemi chungchang hi sorkar laipui lamah thlen thuai an tum. State sorkarin check post-a AR duty thlak a duh chhan hi tunhnaia Imphal-Moreh road check post-a duty, AR rifleman mawi lo taka hmeichhe IPS officer chunga chea puh a nih vang nia ngaih a ni. AR thlak tum chungchang hi Zirtawpni zan khan CM N Biren Singh kaihhruain cabinet meeting-ah an sawiho. State education minister Dr Th Radheshyam chuan state cabinet chuan Home Department-in check post-a state police force dah tura rawtna a siam chu a pawmsak a ni, a ti. AR te thlak hnuah, check post-ah hian midang mamawh belh a nih pawhin CRPF mi leh sate hman an ni dawn tih a sawi bawk. |
hmarchhak | Assam-a Cachar district-ah Nilaini khan Covid-19 kai pakhat hmuh belh a nih thu Assam health minister Himanta Biswa Sarma chuan a sawi. Assam-a hian he hri kai hi mi 45 hmuh an ni tawh a ni. Assam hian hri kai zinga 34 chu enkawl dam ni tawhin, damdawi-in aṭangin chhuah tir an ni tawh a, he hri vang hian mi pakhat a thi tawh bawk. State chhunga hri kai hmuh hmasak ber, Karimganj-a cheng Jalaluddin chu Silchar Medical College Hospital (SMCH) ah ni 36 enkawl a nih hnuin, Nilaini khan damdawi-in aṭang hian chhuahtir a ni thei ta a ni. |
hmarchhak | Tripur-ah Inrinni vek khan coronavirus kai mi 11 hmuh belh an i a, an zingah hian Border Security Force (BSF) sipai pasarih an tel. Tripura-a Covid-19 kai hmuh tawh hi mi 167 an tling tawh a ni. Tripura health official-te chuan BSF battalion pahnih (86th leh 138th) a hri kai hmuh, sipai leh an chhungte 159 zinga 40 chu enkawl dam ni tawhin, damdawiin aṭangin chhuah tir an ni tih an sawi. Chief minister Biplab Kumar Deb chuan Inrinni-a hri kai hriat belh zinga civil mi pali zinga pahnih chu tunhnaia Guwahati aṭanga haw an ni tih a sawi a, a dang pahnih chu state dang mi truck driver an ni, a ti. Tripura-a BSF battalion pahnih headquarters-a sipaite leh an chhungte zinga hri a darh dan leh, hri a luh dan zirchiang turin central team chuan Tripura hi an thleng tawh a ni. |
hmarchhak | Tripura Legislative Assembly (TLA) chief whip Kalyani Roy chuan February 8-9 hian West Tripura-a Baramua Eco-Park-ah 'Hornbill Festival' buatsaih a ni dawn tih a awi. Roy chuan state sorkar chuan tourism sector tihchangtlunna leh chawilarna turin theihtawpa chhuahmek tih a sawi. Hornbill Festival buatsaih chungchang hi chief minister Biblap Kumar Deb hoa meeting neihah rawt chhuah a ni. Kuminah hian Tripura state-ah hian hornbill hi 300 chuang hmuh an ni tawh tih an sawi bawk. |
hmarchhak | Union health minister Dr Harsh Vardhan chuan hmarchhak state hrang hrangten hri leng dona kawnga an hmalakna chu a fak a, an dinhmun an vawnṭhat reng theihna turin hmun dang aṭanga hawte screeing neih sak leh, khunghrang tura ministry of health and family welfare (MoHFW) leh ministry of external affairs-in kaihhruaina a siam chu kengkawh ṭha turin a chah. Inrinni khan union minister hian hmarchhak biala hri leng dinhmunte sawihoin, high level video conference meeting a buatsaih a ni. He hunah hian hmachhak state hrang hrangten hri leng dona kawnga an hmalak dante an sawiho. Minister chuan state hrang hrangten Covid-19 dona kawnga theihtawp an chhuah dante chu fakin, hmarchhak state tam zawk green zone a ni thei chu a lawmawm a tih thu a sawi. Hri darh zel tur venna kawnga theihtawp chhuah zel tura chahin, orange zone-te pawh green zone-a chan tir leh theih thuai an nih an beisei tih a sawi. |
hmarchhak | Meghalaya sorkar chuan lockdown avanga Higher Secondary Board examination neih zawh hman loh chu June 8 aṭangin a chhunzawm leh dawn a, zirlaite chu an home district headquarters aṭangin exam chhunzawm phalsak an ni ang. HS board examination-ah hian mathematics, physical education, statistics leh western music subject an la exam hman lo a, heng subject hi state chhunga centre 59-ah June 8 aṭang hian an exam chhunzawm dawn. Zirlai hi 3,700 chuan an awm a ni. |
hmarchhak | Airports Authority of India (AAI) Regional Executive Director Sanjeev Jindal chuan kumin chhungin hmarchhak biala airport hrang hrang cheiṭhat leh tihchangtlunna turin cheng vaibelchhe 457 ruahman a ni tih a sawi. Sanjeev Jindal chuan hmarchhak biala airport zawng zawng deuhthaw chu tihchangtlunna turin project siam a ni tih a sawi a, infrastructure lam chu an thlurbing deuh dawn tih a sawi bawk Hmarchhak bial pumah bandh leh nawrh huaihawt hrang hrangte awm ṭhin mah se, airport-te chuan harsatna lian tawk loin tluang takin hna an thawk thei reng tih Jindal chuan a sawi. Hmarchhak biala air connectivity pawh tihlen zel a ni tih sawiin, AAI chuan airport tinah hian cargo terminal pawh siam tumin hma a la a ni, a ti. |
hmarchhak | Meghalaya police chuan hri leng mek karah, an state chhunga district tinah healthcare worker-te himna tur leh, an harsatna neihte ngaihven pui turin nodal police officer a ruat. Deputy inspector general of police, H Toi chu state level Covid-19 nodal officer atan ruat a ni a, SO level officer pahnihn, HG Lyngdoh leh Vivek Syiem ten an pui dawn tih police thupuangtu Gabriel Langrai chuan a sawi. Hri leng dona kawnga a hma tawngtu, healthcare worker-te hian India ram hmun hrang hrangah beih an tawk fo a, hei vang hian sorkar laipui pawhin beih an tawh ṭhin tihtawp a nih a, an himna turin 1897 legislation on Epidemic Diseases Act pawh a siamṭha tawh a ni. |
hmarchhak | Assam state-a tuilian chuan ziaawm lam a la pan thei lo a, Inrinni khan tuilian vang hian mi pakhat a thih belh leh. Tuilian hi state chhunga district paruka mi nuai 3.7 in an tuar mek a ni. Assam state disaster management authority (ASDMA) chuan Nagaon district-a Kampur khuah tuilian vangin mi pakhat a thih belh tih an sawi a, tuilian vanga thi hi mi paruk an tling tawh a ni.Goalpara district chu tuilian tuar nasa ber niin, mi nuai 1.59 velin harsatna an tawk mek. Nagan district-ah mi nuai 1.07 leh, Hojai-ah mi 94,500 velin harsatna an tawk mek bawk. Assam CM Sarbananda Sonowal chuan Inrinni khan Nalbari district-a tuilenna hmunte a tlawh a, Water Resources Department hnenah tuilianin thil a tihchhhiatte siamṭhat hna thawk turin a hrilh. CM chuan chanchinthar lakhawmtute a kawmnaah, tuilianin thil a tihchhiatte siamṭhatna turin tender te pawh tichhuak nghal mah se, an state-a Covid-19 leng mek leh hei vanga lockdown kalpui a nih chuan hna thawh tur pawh a tibahlah phah niin a sawi. Tuilian hian thingtlang khaw 48 a chim tawh a, thlai chinna ram hectare 26,977-a zau a chim chhe tawh bawk a ni. Tuilian tuarte chhawmdawlna tur, sorkarin relief camp 195 a siamah mi 17,770 an awm mek a ni. |
hmarchhak | Ministry of home affairs-in Inrinni-a Padma award dawngtu tur hrang hrangte a puan zingah hmarchhak bial aṭangin mi 15 an tel. Padma Award dawng tura rampum huapa thlanchhuah hi mi 141 niin, category pathum - Padma Vibhushan, Padma Bhushan leh Padma Shri hnuaiah chawimawina hi hlan an ni. Kuminah hian Padma Vibhushan dawng turin mi pasarih, Padma Bhushan dawng tur mi 16 leh Padma Shri award dawng tur mi 118 thlanchhuah an ni a, award dawng tur zingah hian hmeichhia 33 an tel. Padma award hi March emaw, April thla emaw hian President-in Rashtrapati Bhawan-a inkhawm buatsaihah a hlan ṭhin. Hmarchhak aṭangin Manipur mi, boxer MC Mary Kom chuan civil mi chawimawina sang ber dawttu, Padma Vibhushan dawng tura thlan tel a ni. Nagaland chief minister hlui SC Jamir chu Padma Bhushan dawng tur zingah a tel bawk. Assam aṭangin mi panga in Padma Shri award an dawng dawn a, heng mite hi - dancer Indira PP Bora, writer educationist Lil Bahadur Chettri, veterinarian DR Kushal Konwar Sarma, scholar Jogendra Nath Phukhan leh physician Dr Ravi Kanna R te an ni. Arunchal Pradesh aṭangin Assamese-a ziak ṭhin, litterateur Yeshe Dorjee Thongchi pawh Padma Shri award dawng tura thlan a ni tel bawk. Hmarchhak bial aṭanga Padma Shri award dawng tura thlan chhuah dangte chu- footballer Oinam Bembem Devi (Manipur), social worker Sathyanarayan Mundayoor (Arunachal Pradesh), archer Tarundeep Rai (Sikkim), Mizoram aṭangin journalist Lalbiakthanga Pachuau leh social worker leh freedom fighter C Kamlova, leh Tripura aṭangin writer Benichandra Jamatia-te an ni. |
hmarchhak | Assam sorkar chuan state chhung hmun hrang hrangah a chhan hriat loha vawk vulh lai eng emaw zat an thih avangin, vawk leh vawksa hralh a khap. Agriculture minister Atul Bora chuan vawk thi sample hi Bhopal-ah enfiah tura thawn a ni tawh tih sawiin, test report an dawn hma chuan vawk leh vawksa chu an state chhungah hralh khap tlat a ni, a ti. Vawk talhna hmunte pawh khar tir an ni nghal bawk. District paruk - Dhemaji, Sivasagar, Jorhat, Dibrugarh, Biswanath leh Lakhimpur-te chu vawk hri lenna bialah puan a ni tawh. Mahse minister chaun vawk hri leng mek chu mihringah a kai theih lo tih a sawi. |
hmarchhak | Assam-a tunhnaia ruahsur nasa vanga tuilian chuan mi tam tak harsatna a thlen a, tuilian tuartu mi 9,000 dawn chu relief camp-ah dah an ni.Goalpara district-ah tuilian tuarte tan relief camp 33 siam a ni a, heng hmunah hian 8,941 an awm mek a ni. Assam state disaster management authority (ASDMA) chuan tuilian hi Lakhimpur, Dhemaji, Dibrugarh, Darrang leh Goalpara district-a thingtlang khaw 127-a cheng, mi 30,000 chuangin an tuar a, thlai chinna ram hectare 579-a zau chu tui hian a chim bawk. National leh state disaster response force-te chuan tuilian tuarte chhanchhuah hna hi an thawk a, mi 400 chu hmun him lamah an hruai chhuak tawh. State chhunga lui tam zawk, Bharmaputra leh a pengte tiamin an lian nasa hle a, Sonitpur-ah Jia Bharali lui chuan hlauhawm chhinchhiahna a pel a, Kamrup-ah Puthimari lui chuan red mark a pel tawh bawk. Central Water Commission hotu, SC Kalita chuan May 16 aṭang khan ruah a sur chhunzawm reng avangin lui hrang hrangte chu an la len belh zel tih a sawi a, darkar 203 danah tui hi 1-2 cm vel zelin an san belh zel a ni, a ti. |
hmarchhak | Meghalaya sorkar chuan sorkar laipui hnenah an state-ah coronavirus test-na hmun pahnih din belh phalsak turin a ngen tih health minister A L Hek chuan a sawi. Meghalaya-ah hian Covid-19 vangin mi pakhat a thi tawh a, he hri kai mek hi mi 11 an awm bawk. Mahse an ngaihtuahawm lo nia sawi an ni. Covid-19 test-na hmun hi pakhat, North Eastern Indira Gandhi Regional Institute of Health and Medical Sciences (NEIGRIHMS)-ah chauh an nei a ni. Hek chuan, ""Union minister of health and family welfare Dr Harsh Vardhan hnenah kan state-a test-na hmun dah belh chungchang ngaihtuah turin ka ngen a ni,"" tiin Zirtawpni khan union minister-in video coference-a neihah a tel thu a sawi. Covid-19 test-na hmun hi NEIGRIHMS-a dah belh bakah, West Garo Hills district-a Tura Civil Hospital-a dah tel turin a ngen. Hei hian hri leng dona kawnga sorkar hmalakna nasa taka a puih theih tur thu a sawi. Union minister pawhin a ngenna hi lo ngaihtuah sak a tiam tih Hek chuan a sawi bawk. NEIGRIHMS-a coronavirus test-na hmunah hian ni khatah sample 100 zel an test thei a, state sorkar chuan khawl dah belhin ni khatah sample 180 test theih tura siam a ni dawn tih a lo sawi tawh a ni. |
hmarchhak | Arunachal Pradesh-a Kristiante chuan hri leng mek dona kawnga sorkar hmalaknate an theih anga puih an inhuam thu sawiin, kohhran school leh biakin te ṭul leh mamawh atana hman an phal tih an sawi. Catholic kohhran school eng emaw zat chuan state pawn aṭanga hawte khunghranna turin an school-te hman an remtih thu sorkar an hriattir tawh a, school ṭhenkhat chu hman an ni tawh bawk. Arunachal Christian Forum (ACF) president Toko Teki chuan sorkarin a mamawh a nih chuan an hmun hrang hrangte chu hman an remtih thu a sawi a, kohhran hrang hrangte chuan hri leng dona kawngah sorkar chu thawhpui turin an inpeih reng a ni, a ti. Hemi rual hian hri leng darh tur venna atana sorkarin dan a siamte zawm ṭha a, social distancing dante chu zawm vek turin mipuite a ngen. |
hmarchhak | Manipur-a Ukhrul district-ah nimin khan kangmei nasa tak a chhuak a, dawr pasarih a kang ral. Hei hi kar khat pawh tlingloa kangmei a chhuah ṭum thumna a ni. Nimina kangmei chhuahna hmun hi Autonomous District Council (ADC) Ukhrul office bula Phunreitang area a ni a, zing dar 3 velah a chhuak a ni. Dawr pasarih kang ral vekin heng zingah hian vehicle workshop leh bakery te pawh an tel. Thi leh hliam erawh an awm lo.Thawhlehni tlai khan Ukhrul khuaa Viewland Zone 1-ah kangmei a chhuak a, January 25 khan he district veka Hunphung khuaah kangmei chhuakin, nausen pakhat a kang hlum bawk a ni. |
hmarchhak | Assam-a writer leh columist lar, Dr Hiren Gohain chuan Assam mipuite hnenah Magh Bihu festival-ah Citizenship (Amendment) Act (CAA) copy hal turin a ngen a, he dan sawisel hlawh tak hi sut a nih hma chu CAA dodalna lantir chhunzawm zel turin a ngen bawk. Dr Gohain chuan an state-a CAA dodalna kawnga hma latu tur coordination committee din a nih thu puangin, January 26-a Republic Day hman tur pawh 'Constitution Protection Day' atan an hmang zawk dawn tih a sawi. Hei hi India ram Danpui dinhmun a derthawn zia tarlanna tur a ni, a ti. Guwahati-a chanchinbu mite an kawmnaah, Dr Gohain leh coordination committee member dangte chuan he dan siamthar leh online application system hman chuan Hindu Bangladeshi te tan tiam chin awm loin Assam-a a luh theihna tur kawng a hawnsak a ni, a ti. Sorkar laipui chuan thu dik tawk lo hmangin mipuite rilru hruaikawi sak a tum a, mahse a nihna dik takah chuan document an neih kher a ngaih loh avangin he dan hmang hian ramdang mite chu India khua leh tui nihna nei turin an rawn pemluh belh reng dawn a ni, an ti. Dr Gohain chuan coordination committee din a nihna chhan chu CAA dodaltuten aw an chhuah theihna tur leh, an duh lohna lantir chhunzawm a nih zel theihna tur a nih thu a sawi. Committee chuan CAA dodaltu tu pawh, political party, non-political party leh zirlaite leh origanisation hrang hrangte pawh a huam vek tih a sawi bawk. Hemi rual hian political party te tel mah se, politics chungchang chu an buaipui tel lo tih sawiin, an tum ber chu CAA dodalna movement chak zawka kalpui chauh a ni tih a sawi. |
hmarchhak | Oil and Natural Gas Corporation (ONGC) Chairman-cum-Managing Director (CMD) Shashi Shankar chuan kum 2020-21 chhungin Tripura-in hydrocarbon a hman zawh sen lohte chu hmarchhak state dangah emaw, ramchhung hmun dangah emaw phurh chhuah an ni dawn tih a sawi. ONGC Tripura Asset hi ONGC onshore asset zinga gas siam chhuak tam ber a ni. Shanker chuan, ""ONGC Tripura Asset hian gas MMSCMD 5.01 a siam chhuak a, mahse a hmangtu lamin an daih tawk loh vangin gas siam chhuah zinga 50% vel hi hman lohin a awm mek a ni. Gas demand a tlakhniam avangin ONGC hian a sum lak luh ṭhin aṭanga 30% a hloh a ni,"" a ti. Tripura-in hydrocarbon hman sen loh a neih hi hmarchhak state hrang hrangte thlunzawmna tur, Indradhanush pipeline zawhfel a nih hunah lak chhuah a ni ang, a ti. Shanker chuan Gajalia, Khubal leh Trishna-a gas khur siam mekte chu zawh a nih hunah Tripura gas siam chhuah hi a la punbelh dawn a ni, a ti bawk. |
hmarchhak | Manipur health minister L Jayantakumar chuan state chhunga quarantine centre hrang hrangah health worker leh anmahni puitute an indaih tawk lo tih sawiin, state sorkar chuan hnathawktute dah belh an nih theih nan theihtawp a chhuah mek a ni, a ti. Minister hian Pathianni khan Imphal West leh Imphal East district-a quarantine centre hrang hrangte a tlawh kual a, he hmuna thawktu health worker-te hnenah PPE, sanitizer, N-95 mask leh kutkawrte a sem nghal a ni. Minister chuan health staff-te hi kawmin, health department chuan anmahni pui tura skilled leh unskilled staff-te dah belh dan tur ruahmanna a siam thute a hrilh. Ministerial team chuan district hrang hranga quarantine centre-te cu an tlawh kual reng dawn tih Jayantakumar chuan a sawi bawk. Manipur additional director (health) Dr Arkey chuan an state-ah Covid-19 hmuh chhuah chu a la punchhoh belh a rinawm thu a sawi a, hei vang hian UNACCO school pawh Covid Care Centre atan siam a ni tawh a ni, a ti. |
hmarchhak | Manipur chief minister Nongthombang Biren Singh chuan an state-a BJP kaihhruai ṭangrual sorkar chuan district hrang hrang hming chu tualchhung thei leh thlai hming phuah a tum tih a sawi. Manipur-ah hian district 16 awmin, heng zinga panga chu central Imphal Valley-a awm a ni a, a dang chu hills area-a awm an ni thung. District tinte hian thei leh thlai chin bik an nei vek a ni. CM Singh chuan, ""Hetianga thlai leh thei chin bik an nei hian district tinten danglam bikna an neih phah a ni. An district-a an thei leh thlai chin bik hming hmanga hriat an hlawh theih dan tur hi sorkar chuan a ngaihtuah a ni,"" a ti. CM chuan Tamenglong district-a serthlum chin chu hmarchhak biala serthlum tharchhuah zingah pawh a thlum ber anga ngaih a ni tih sawiin, Ukhrul district chu kachai lemon leh Pherzawl district pawh an sawhthing tharchhuah vangin hriat an hlawh a ni, a ti. |
hmarchhak | Tripura chief minister Biplab Kumar Deb chuan an state-a hman tur, Covid-19 test kit leh sanitizer lei chungchangah thil felhlel a awm nia sawi chu chhuichiang turin thupek a tichhuak. Dik lo taka thiltihnaa inhnamhnawiha puh, health and family welfare secretary Dr Debasish Basu leh national health mission (NHM) mission director Aditi Majumder-te chu an hna aṭangin chawlhtir an ni. Sorkar official chuan he thil hi sorkarin a ngai pawimawh hle tih sawiin, chhui chian nghal a ni dawn a, inquiry report a dawn hunah sorkar chuan a ṭul angin actin a la ang, a ti. He thil chhui tur hian secretary of industries and commerce Kiran Gitte leh finance secretary Tanushree Debbarma te chu ruat an nih thu leh, a rang thei anga report thehlut tura hriattir an nih thu a sawi bawk. BJP MLA leh health minister hlui, Sudip Roy Barm chuan CM hnenah hian sorkar sum hmanga Covid-19 kit lei danah thil dikhlel a awm tih ziakin a hrilh. Roy Barman chuan hand sanitizer chu sorkar laipuiin a man tura a bithliah aia toin lei a ni, a ti. Sorkar laipuiin hriattirna a tihchhuahah, 200 ml bur chu Rs 100 aia toa lei loh tur a tih laiin, NHM mission director-in order a siamah 400 ml bur chu Rs 359-a lei niin an tarlang tih a sawi. Hei hi sorkar laipuiin hriattirna a tihchhuah aṭanga ni 20 hnu lamah a ni, a ti bawk. Sorkarin a bithliah aia toa leia a nih avangin, hand sanitiser bur 5,000 leina atan hian ṭul lohah sum cheng nuai 5.45 sen belh a ni tih a tarlang. Roy Barman chuan sorkar laipuiin test kit pakhat manah Rs 1,150 a bithliah laiin, health department hian kit pakhat leina atan hian Rs 2,912 an seng tih an sawi niin a tarlang bawk. Health department hian sorkar agency, PSU, private body hrang hrang hnen aṭanga mask, sahbawn, sanitizer, hand wash leh thildang an dawnte pawh an data-ah an tarlang tel lo niin a sawi bawk a ni. |
Subsets and Splits